sagorsarker/bangla-wikipedia huggingface dataset:
মাহবুবুর রহমান (সেনাপ্রধান)

লেফটেন্যান্ট জেনারেল (অব.) মাহবুবুর রহমান হলেন বাংলাদেশের একজন অবসরপ্রাপ্ত সেনা কর্মকর্তা যিনি বাংলাদেশ সেনাবাহিনীর প্রধান হিসেবে দায়িত্ব পালন করেন। সেনাবাহিনী থেকে অবসর গ্রহণের পর তিনি বাংলাদেশ জাতীয়তাবাদী দলের (বিএনপি) রাজনীতির সাথে সম্পৃক্ত হন। তিনি দলটির সর্বোচ্চ নীতি নির্ধারণী স্থায়ী কমিটির সদস্য হিসেবে দায়িত্ব পালন করেছেন।
মাহবুবুর রহমান দিনাজপুর জেলার বিরল উপজেলার জগতপুর গ্রামে জন্মগ্রহণ করেন। তিনি দিনাজপুর জিলা স্কুল থেকে ১৯৫৬ সালে প্রথম বিভাগে মাধ্যমিক ও ঢাকা কলেজ থেকে উচ্চ মাধ্যমিক সম্পন্ন করে বাংলাদেশ প্রকৌশল বিশ্ববিদ্যালয় থেকে ১৯৬৩ সালে সিভিল ইঞ্জিনিয়ারিং-এ স্নাতক সম্পন্ন করেন।
শিক্ষাজীবন শেষ করে মাহবুবুর রহমান তৎকালীন পাকিস্তান সেনাবাহিনীতে যোগদান করেন। কিছুকাল কুমিল্লা সেনানিবাসে কর্মরত ছিলেন। ১৯৬৭ সালে তাকে সামরিক প্রকৌশলে প্রশিক্ষণের জন্য পশ্চিম পাকিস্তানের রিসালপুর মিলিটারি ইঞ্জিনিয়ারিং কলেজে প্রেরণ করা হয়। প্রশিক্ষণ শেষে তিনি পাকিস্তানের পাঞ্জাবের ঝিলাম সেনানিবাসে যোগদান করেন। বাংলাদেশের স্বাধীতা যুদ্ধ শুরু হলে পশ্চিম পাকিস্তানে কর্মরত অরও অনেক বাঙালি সামরিক কর্মকর্তার সাথে আটক হন। ১৯৭৩ সালে আন্তর্জাতিক রেডক্রসের সহায়তায় স্বাধীন বাংলাদেশে আসেন এবং বাংলাদেশ সেনাবাহিনীতে যোগদান করেন।
মাহবুবুর রহমান ১৯৯৬ সালের ২০ মে বাংলাদেশ সেনাবাহিনীর ১০ম সেনাপ্রধান হিসেবে দায়িত্ব গ্রহণ করেন এবং ২৩ ডিসেম্বর ১৯৯৭ সাল পর্যন্ত তিনি এ দায়িত্ব পালন করেন।
সেনাবাহিনী থেকে অবসর গ্রহণের পর মাহবুবুর রহমান বিএনপির রাজনীতির সাথে সম্পৃক্ত হন। ২০০১ সালে অষ্টম জাতীয় সংসদ নির্বাচনে তিনি বিএনপির মনোনয়নে দিনাজপুর-২ আসন থেকে সংসদ সদস্য নির্বাচিত হন। সংসদ সদস্য হওয়ার পর ২০০১ থেকে ২০০৬ সাল পর্যন্ত তিনি বাংলাদেশের প্রতিরক্ষা মন্ত্রণালয় সংক্রান্ত সংসদীয় স্থায়ী কমিটির সভাপতি হিসেবে দায়িত্ব পালন করেন। ২০০৮ সালে নবম জাতীয় সংসদ নির্বাচনে একই আসন থেকে নির্বাচন করে আওয়ামী লীগের প্রার্থী খালিদ মাহমুদ চৌধুরীর কাছে পরাজিত হন।
জন চাইল্ডস

জন হেনরি চাইল্ডস (; জন্ম: ১৫ আগস্ট, ১৯৫১) ডেভনের প্লাইমাউথের লিপসন এলাকায় জন্মগ্রহণকারী বিখ্যাত ও সাবেক ইংরেজ আন্তর্জাতিক ক্রিকেট তারকা। ইংল্যান্ড ক্রিকেট দলের অন্যতম সদস্য ছিলেন তিনি। ১৯৮৮ সময়কালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছিলেন ‘চার্লি’ ডাকনামে পরিচিত জন চাইল্ডস। ঘরোয়া প্রথম-শ্রেণীর ইংরেজ কাউন্টি ক্রিকেটে গ্লুচেস্টারশায়ার ও এসেক্স দলের প্রতিনিধিত্ব করেছেন। দলে তিনি মূলতঃ স্লো লেফট-আর্ম অর্থোডক্স বোলিং করতেন। এছাড়াও, নিচেরসারিতে বামহাতে ব্যাটিং করতেন তিনি।
গ্লুচেস্টারশায়ারের পক্ষে পেশাদারী পর্যায়ে ক্রিকেট খেলায় অংশ নিতে শুরু করেন। এরপর থেকে পরবর্তী দশ মৌসুম খেলেন। ১৯৮৪ সালের শেষদিকে তিনি ঐ দল থেকে মুক্তি পান। এরপর পরের মৌসুমে এসেক্সে যোগদান করেন। কলিন বেটম্যানের অভিমত, ৩৩ বছর বয়সে কাউন্ট দল ত্যাগ করা জন চাইল্ডসের জন্যে বেশ উজ্জ্বীবনী শক্তির পরিচয় বহন করেছিল। এসেক্সে এসে ফ্রেড টিটমাসের কাছ থেকে প্রশিক্ষণ গ্রহণ করেন ও দৌঁড়ানোর কৌশল পরিবর্তনে বেশ সফল হন।
ঘরোয়া ক্রিকেটে অনিন্দ্যসুন্দর ক্রীড়াশৈলী প্রদর্শনের স্বীকৃতিস্বরূপ ১৯৮৭ সালে উইজডেন কর্তৃক অন্যতম বর্ষসেরা ক্রিকেটারের সম্মাননায় ভূষিত হন। পূর্বেকার বছর তিনি এসেক্স দলকে কাউন্টি চ্যাম্পিয়নশীপের শিরোপা বিজয়ে প্রভূতঃ ভূমিকা রেখেছিলেন।
সমগ্র খেলোয়াড়ী জীবনে মাত্র দুই টেস্টে অংশগ্রহণের সুযোগ ঘটে জন চাইল্ডসের। ৩০ জুন, ১৯৮৮ তারিখে টেস্ট ক্রিকেটে অভিষেক ঘটে তার। ৩৬ বছর ৩২০ দিন বয়সে বয়োজ্যেষ্ঠ খেলোয়াড় হিসেবে ইংল্যান্ডের পক্ষে অন্তর্ভুক্ত হন। এরফলে ১৯৪৭ সালে ডিক হাওয়ার্থের ইংল্যান্ডের পক্ষে বয়োজ্যেষ্ঠ টেস্ট ক্রিকেটার হিসেবে অভিষেক ঘটার ন্যায় স্থাপিত রেকর্ডটি ভঙ্গ হয়ে যায়। অবশেষে ৪১ বছর বয়সে ১৯৮৮ সালে সফররত ওয়েস্ট ইন্ডিজের বিপক্ষে ওল্ড ট্রাফোর্ড টেস্টে অভিষেক পর্ব সম্পন্ন হয়েছিল। এরফলে ইংল্যান্ডের সর্ববয়োজ্যেষ্ঠ টেস্ট ক্রিকেটার হিসেবে অভিষেক ঘটে তার। খেলায় কার্ল হুপারকে লেগ বিফোর উইকেটের ফাঁদে ফেলে ৯১ রান খরচায় একমাত্র উইকেট পেয়েছিলেন। উভয় ইনিংসেই দুই রান তুলে অপরাজিত থাকেন। টেস্টে তার দল ইনিংস ব্যবধানে পরাজিত হয়েছিল।
ঐ সিরিজে তিনি আর একটিমাত্র টেস্টে অংশ নিয়েছিলেন। ওভালে ম্যালকম মার্শাল ও গর্ডন গ্রীনিজের উইকেট পেলেও ব্যাট হাতে কোন রান সংগ্রহ ছাড়াই উভয় ইনিংসে অপরাজিত ছিলেন। খেলায় সফরকারীরা ৮ উইকেটে জয় পেয়েছিল। পরবর্তী শীতকালে ভারত গমনের জন্য দলের সদস্যরূপে মনোনীত করা হলেও রাজনৈতিক কারণে সফরটি বাতিল হয়ে যায়।
জুলাই, ১৯৯২ সালে ৪১ বছর বয়সে সফররত পাকিস্তান দলের বিপক্ষে হেডিংলি টেস্ট খেলার জন্যে জন চাইল্ডসকে মনোনীত করা হয়েছিল। তবে চূড়ান্ত টেস্ট দলে তাকে আর রাখা হয়নি। একপর্যায়ে পেশাদার ক্রিকেট থেকে জন চাইল্ডস অবসর গ্রহণ করেন। সমগ্র প্রথম-শ্রেণীর খেলোয়াড়ী জীবনে ৩৮১ খেলায় অংশ নিয়ে ৩০-এর কম গড়ে সহস্রাধিক উইকেট পেয়েছেন।
বর্তমানে চেমসফোর্ডে এসেক্স যুব একাডেমি পরিচালিত করছেন। সেপ্টেম্বর, ২০১৬ সালে আংশিকভাবে অবসর নিয়েছেন।
ইন্টারন্যাশনাল স্কুল ঢাকা

ইন্টারন্যাশনাল স্কুল ঢাকা বাংলাদেশের ঢাকা জেলার বসুন্ধরা এলাকায় অবস্থিত একটি আন্তর্জাতিক মানের ইংরেজি মিডিয়া স্কুল।
ঢাকার বসুন্ধরা আবাসিক এলাকায় আন্তর্জাতিক মানের শিক্ষা প্রদানের লক্ষ্যে ইন্টারন্যাশনাল স্কুল ঢাকা (আইএসডি) নার্সারি থেকে গ্রেড-৫ পর্যন্ত শিক্ষার্থীদের নিয়ে ১৯৯৯ সালের আগস্ট মাসে প্রাথমিক যাত্রা শুরু করে। তবে আনুষ্ঠানিকভাবে স্কুলের শিক্ষা কার্যক্রম শুরু হয় ২০০০ সালের ২৪ মে। বর্তমানে প্রতিষ্ঠানটিতে মানবিক ও বিজ্ঞান বিভাগে সাতশ’র বেশি শিক্ষার্থী রয়েছে।
স্কুলটি চালুর পর থেকেই তিনটি প্রোগ্রাম পরিচালনা করার জন্য আন্তর্জাতিক ব্যাকালরেট সংস্থা থেকে পরিপূর্ণ অনুমোদন পায়। যা পরবর্তীতে সিআইএস এবং এনইএএসসি থেকেও অনুমোদিত হয়েছে।
এছারাও স্কুলটিতে বাংলা, ইংরেজি, স্প্যানিশসহ বিভিন্ন ভাষার প্রতি গুরুত্ব দেওয়া হয়।
ইন্টারন্যাশনাল স্কুল ঢাকা (আইএসডি) ক্যম্পাসে রয়েছে সুবিশাল খেলার মাঠ, সুইমিংপুল, জিমনেশিয়াম, বিজ্ঞান ল্যাব, বিশাল অডিটরিয়াম, ক্যাফেটেরিয়াসহ মানসিক বিকাশ ঘটাতে যাবতীয় সুযোগ-সুবিধা।
হুমায়ূন আহমেদের চলচ্চিত্র ও নাটকের তালিকা

হুমায়ূন আহমেদ ছিলেন ঔপন্যাসিক, ছোটগল্পকার, নাট্যকার এবং গীতিকার। বাংলা কথাসাহিত্যে তিনি সংলাপপ্রধান নতুন শৈলীর জনক। নাটক ও চলচ্চিত্র পরিচালক হিসাবেও তিনি সমাদৃত। তার বেশকিছু বই নানা ভাষায় অনূদিত হয়েছে। ১৯৮০ থেকে ১৯৯০-এর দশকে বাংলাদেশ টেলিভিশনের জন্য টেলিভিশন ধারাবাহিক এবং টেলিফিল্ম রচনা শুরু করেন। ১৯৮৩ সালে তার প্রথম টেলিভিশন কাহিনীচিত্র "প্রথম প্রহর" বাংলাদেশ টেলিভিশনে প্রচারিত হয়। এটি তাকে রাতারাতি জনপ্রিয় করে তোলে। পরবর্তী সময়ে তিনি বহু এক পর্বের নাটক নির্মাণ করেছেন। যার মধ্যে "খেলা", "অচিন বৃক্ষ", "খাদক", "একি কাণ্ড", "একদিন হঠাৎ", "অন্যভুবন" উল্লেখযোগ্য।
সোলারিস (অপারেটিং সিস্টেম)

সোলারিস একটি ইউনিক্স অপারেটিং সিস্টেম যেটি মূলত সান মাইক্রোসিস্টেম্‌স কর্তৃক ডেভেলপকৃত। ১৯৯৩ সালে এটি তাদের পুরোনো সানওএসের স্থান দখল করেছে। ২০১০ সালে ওরাকল সানকে অধিগত করার পর এর নাম হয় ওরাকল সোলারিস।
সোলারিস এর স্ক্যালিবিলিটি, ও ডিট্র‍্যাস, জিএফএস ও টাইম স্লাইডারের মত অনেক বৈশিষ্ট্যের শুরু হওয়ায় সমাধিক পরিচিত।
সোলারিস ওরাকল ও অন্য বিক্রেতাদের স্পার্ক ও এক্স৮৬-৬৪ ওয়ার্কস্টেশন ও সার্ভার সমর্থন করে। সোলারিস একক ইউনিক্স স্পেসিফিকেশনের অনুবর্তী হিসেবে নিবন্ধনকৃত। 
ঐতিহাসিকভাবে সোলারিস একটি মালিকানাধীন সফটওয়্যার হিসেবে ডেভেলপ হয়েছিলো। জুন ২০০৫ সালে, সান মাইক্রোসিস্টেমস সিডিডিএল লাইসেন্সের অধীনে অধিকাংশ কোডভিত মুক্তি দেয় এবং ওপেন সোলারিস ওপেন সোর্স প্রকল্প প্রতিষ্ঠা করে। ওপেনসোলারিসের মাধ্যমে সান চেয়েছিলো উন্নয়নকারী ও ব্যবহারকারী একটা সম্প্রদায় গড়ে তোলার। তবে ওরাকল সানকে অধিগত করার পর ওপেনসোলারিস রহিত করার সিদ্ধান্ত নেয়। আগস্ট ২০১০ সালে, ওরাকল সোলারিস কার্নেলের সোর্স কোডের পাবলিক হালনাগাদ রহিত করে ও সোলারিস ১১ ক্লোজড সোর্স মালিকানাধীন সফটওয়্যারের পরিণত হয়। ২০১১ সালে সোলারিস ১১ কার্নেল সোর্স কোড বিটটরেন্টে প্রকাশিত হয়ে পড়ে।
২০১৮-১৯ শ্রীলঙ্কা ক্রিকেট দলের অস্ট্রেলিয়া সফর

শ্রীলঙ্কা ক্রিকেট দল দুইটি টেস্ট ক্রিকেট খেলার জন্য অস্ট্রেলিয়া সফর করে, যা জানুয়ারি থেকে ফেব্রুয়ারি ২০১৯-এ অনুষ্ঠিত হয়।
মধ্য এশীয় আরবি

মধ্য এশীয় আরবিআফগানিস্তান, তাজিকিস্তান ও উজবেকিস্তানে কথিত আরবি ভাষার একটি ধরন বিশেষ এবং বর্তমানে বিলুপ্তির সম্মুখীন হয়েছে। এটি এক সময় মধ্য এশীয়ার অনেক স্থায়ী ও যাযাবরবৃত্তি আরব সম্প্রদায়ের মধ্যে কথিত ছিল, যেমন সমরকন্দ, বুখার, কাশকাদারা, সুরখন্দ্রিয়ায় (বর্তমানে আজকের উজবেকিস্তান), খাতলন (বর্তমানের তাজিকিস্তান) এবং আফগানিস্তান। অষ্টম শতকে, এই অঞ্চলে ভিভিন্ন দেশের থেকে মুসলমানেরা এবং পরে বাল্ক ও আন্দখয় (বর্তমানে আফগানিস্তান) থেকে আরবদের গোষ্ঠী যোগ দেয়। অনেক ইসলামী প্রভাবের কারণে, আরবি দ্রুত সাধারণ ভাষা হয়ে ওঠে। বেশিরভাগ মধ্য এশিয়ার আরবী বিচ্ছিন্ন সম্প্রদায়গুলিতে বসবাস করতেন এবং স্থানীয় জনসংখ্যার মধ্যে আন্তঃ বিবাহের পক্ষে সমর্থন করতেন না, এই কারণে বিংশতিতম শতাব্দী পর্যন্ত বহুভাষী অঞ্চলেও তাদের ভাষা বেঁচে থাকতে সাহায্য করেছিল। ১৮৮০ সাল নাগাদ, রাশিয়া, মধ্য এশিয়া বিজয় লাভের পর অনেক আরবী উত্তর আফগানিস্তানে চলে এসেছিল, যা এখনকার উজবেকিস্তান ও তাজিকিস্তান। এই আরবী আজকাল দারী ও উজবেক ভাষা বলে থাকে কোন আরবি ভাষা বলতে তারা পারে না। 
উজবেকিস্তান ও তাজিকিস্তানের সোভিয়েত শাসনের প্রতিষ্ঠার সাথে সাথে আরব সম্প্রদায়গুলি প্রধান ভাষাগত ও পরিচয়ের পরিবর্তনের মুখোমুখি হতে হয়, তাদের যাযাবরবৃত্তি জীবনধারা পরিত্যাগ করতে হয় এবং ধীরে ধীরে তারা উজবেক, তাজিক এবং তুর্কমেনিয়ানদের সাথে মিশ্রিত হয়ে পড়ে। ১৯৫৯ সালের জনগণনা অনুসারে, সোভিয়েত আরবদের মধ্যে মাত্র ৩৪%, বেশিরভাগ বয়স্ক, তাদের মাতৃভাষা আরবি বলেছিল। অন্যরা উজবেক বা তাজিককে তাদের মাতৃভাষা হিসাবে মনে করেছে।
আজকের মধ্য এশীয় আরবি ভাষা (ফোনেটিকস, শব্দভান্ডার এবং সিনট্যাক্সে স্থানীয় ভাষাগুলি দ্বারা প্রভাবিত) সুরাখন্দরি, কাশকাদারা এবং বুখারা পাঁচটি গ্রামে কথিত আছে। উজবেকিস্থানে মধ্য এশীয় আরবি কমপক্ষে দুটি উপভাষা রয়েছে: বুখারিয়ান (তাজিক দ্বারা প্রভাবিত) এবং কাশকাদারাভি (তুর্কি ভাষার দ্বারা প্রভাবিত)। এই উপভাষা পারস্পরিক বুদ্ধিগম্য নয়। তাজিকিস্তানে, মধ্য এশীয় আরবি দেশের আরব জনসংখ্যার ৩৫.৭% দ্বারা কথিত, যা মূলত তাজিক দ্বারা প্রতিস্থাপিত।
জিওরি তেস্রেলেলি এবং ইশাক নাটানোভিচ ভিননিকোভ ডাব্লিউ: রুশ: Винников, Исаак Натанович মধ্য এশীয় আরবি এর প্রথম প্রাতিষ্ঠানিক গবেষণা করেছিলেন।
সাম্প্রতিক গবেষণায় মধ্য এশীয় আরবি ভাষা পরিবারের অংশ হিসাবে খোরসানি আরবি (ইরান দেশে খোরসান ভাষা কথিত হয়) বলে মনে করা হয় এবং আরও জানা গেছে এটি কাশকাদারাভির সাথে ঘনিষ্ঠভাবে সম্পর্কযুক্ত।
অরুণ ভাদুড়ী

অরুণ ভাদুড়ি, ভারতীয় হিন্দুস্তানী শাস্ত্রীয় গায়ক, সুরকার ও গীতিকার। 
১৯৪৩ সালের ৭ অক্টোবর মুর্শিদাবাদ জেলার ভগবানগোলায় জন্মগ্রহণ করেন।
এ টি কানন - এর ছাত্র আবু দাউদের কাছে বহরমপুরে শিল্পীর সঙ্গীত শিক্ষার হাতেখড়ি। পরে তালিম নেন উস্তাদ শাগিরুদ্দিন খাঁ সাহেবের কাছে। পরবর্তীকালে সঙ্গীত রিসার্চ অ্যাকাডেমির রামপুর ঘরানার শিল্পী ইশতিয়াক হুসেন খাঁ - এর কাছে তালিম নেন। শিষ্যত্ব গ্রহণ করেছিলেন গুরু জ্ঞানপ্রকাশ ঘোষ - এরও। তিনি অসংখ্য রাগাশ্রয়ী বাংলা গান রেকর্ড করেছেন। করেছেন ভজন এবং রাগসঙ্গীতের অ্যালবামও। 
তাঁর প্রথম জীবনে সঙ্গীতের সাথী ছিলেন তবলা বাদক নিত্য গোপাল সাহা, সঙ্গীত শিল্পী অমলেন্দু লাহিড়ী, তবলা বাদক রামপ্রসাদ মৈত্র।
তিনি আই.টি.সি পরিচালিত সঙ্গীত রিসার্চ একাডেমির শিক্ষক ছিলেন। ২০১৪ সালে পশ্চিমবঙ্গ সরকার তাঁকে বঙ্গবিভূষণ সম্মানে ভূষিত করে। 
২০১৮ সালের ১৭ই ডিসেম্বর দক্ষিণ কলকাতার এক বেসরকারি নার্সিংহোমে সকাল ৬টা ৫ মিনিটে শেষ নিঃশ্বাস ত্যাগ করেন তিনি। নিউমোনিয়ায় আক্রান্ত হয়ে কয়েকদিন ধরেই নার্সিংহোমে ভর্তি ছিলেন। কেওড়াতলা মহাশ্মশানে শেষকৃত্য সম্পন্ন হয়।
গ্রাইণ্ডিং (নৃত্য)

গ্রাইন্ডিং হচ্ছে সঙ্গীর সাথে ঘনিষ্ঠ ভাবে নৃত্য করা; যেখানে দুই বা একাধিক সঙ্গী শরীরের বিভিন্ন প্রত্যঙ্গকে একে অপরের সাথে কর্ষণ করে। এই নৃত্য বেশিরভাগ সময় নারী পুরুষের মাঝে সংগঠিত হয়। এই নৃত্যে নারী তার নিতম্বকে পুরুষের উরুসন্ধিস্থলে ঘর্ষণ করতে থাকে। সাধারণত পুরুষ তার হাতকে নৃত্যরত নারীর কোমর, শ্রোণি অথবা নিতম্বে রেখেই নৃত্য করে।
হিপ হপ নৃত্য হিসেবে গ্রাইণ্ডিং নাইট ক্লাবে ব্যাপক জনপ্রিয়তা পায়, যুক্তরাষ্ট্র এবং কানাডার উচ্চমাধ্যমিক বিদ্যালয় গুলোতেও এর জনপ্রিয়তা ক্রমবর্ধিত হতে থাকে। যদিও বিভিন্ন সময় প্রশাসন এই নৃত্যকে নেতিবাচক বিবেচনা করে নিষেধাজ্ঞা জারী করতে সচেষ্ট হয়।
স্ট্যাক ওভারফ্লো

স্ট্যাক ওভারফ্লো একটি ব্যক্তিগত ওয়েবসাইট এবং স্ট্যাক এক্সচেঞ্জ নেটওয়ার্ক এর প্রধান সাইট। এটি ২০০৮ সালে জেফ এটউড এবং জোয়েল স্পলস্কির তৈরি। 
স্ট্যাক ওভারফ্লো ওয়েবসাইটটি ব্যবহারকারীদের প্রশ্ন জিজ্ঞাসা ও উত্তর দেওয়ার জন্য একটি প্ল্যাটফর্ম হিসাবে কাজ করে। সদস্যরা সক্রিয় অংশগ্রহণের মাধ্যমে প্রশ্নগুলিতে ভোট দিতে, প্রশ্ন এবং উত্তর সম্পাদনা করতে পারে।
ওয়েবসাইটটি ২০০৮ সালে জেফ এটউড এবং জোয়েল স্পলস্কির তৈরি করেছিলেন।
২০১৩ সালের একটি সমীক্ষায় দেখা গেছে যে ৫% ব্যবহারকারী কেবল একটি প্রশ্ন জিজ্ঞাসা করেন, ৬৫% কেবল একটি প্রশ্নের উত্তর দেয় এবং মাত্র ৮% ব্যবহারকারী ৫ টিরও বেশি প্রশ্নের উত্তর দেয়।
জাওয়ানি দিওয়ানি

জাওয়ানি দিওয়ানি () হচ্ছে ১৯৭২ সালে মুক্তিপ্রাপ্ত একটি হিন্দি চলচ্চিত্র। চলচ্চিত্রটি পরিচালনা করেছিলেন নরেন্দ্র বেদী এবং মুখ্য ভূমিকায় অভিনয় করেছিলেন রণধীর কাপুর, জয়া ভাদুড়ি, বলরাজ সাহনি এবং নিরূপা রায়। চলচ্চিত্রটির সংলাপ লিখেছিলেন কাদের খান, যার জীবনের প্রথম চলচ্চিত্র সংলাপ ছিল এটি। চলচ্চিত্রটি রাহুল দেব বর্মণ এর সুরারোপিত গান - "ইয়ে জাওয়ানি হ্যায় দিওয়ানি", "জানে জা ঢুন্ডতা ফির রাহা", "ছামনে ইয়ে কন আয়া" এবং "নেহি নেহি আভি নেহি" এর জন্য স্মরণীয় হয়েছিলো। চলচ্চিত্রটি ১৯৭২ সালের অষ্টম সর্বোচ্চ আয়কারী চলচ্চিত্রের মর্যাদা পেয়ে গিয়েছিলো গানের জনপ্রিয়তার কারণেই। এই চলচ্চিত্রটিতে রণধীর কাপুরের বিপরীতে জয়া ভাদুড়ি মুখ্য নায়িকার চরিত্রে অভিনয় করেছিলেন; জয়া এই চলচ্চিত্রে তার পশ্চিমা ভাবধারার পোশাক এবং শৈলীর জন্য দর্শকদের নজর কাড়েন, এর আগে ১৯৭১ সালে মুক্তিপ্রাপ্ত চলচ্চিত্র "গুড্ডি"তে জয়ার চরিত্র ছিলো একটু অন্য রকম।
চলচ্চিত্রটির সঙ্গীত পরিচালনা করেছিলেন রাহুল দেব বর্মণ এবং গানের কথা লিখেছিলেন আনন্দ বকশী। 'বিনাকা গীতিমালা এ্যানুয়াল লিস্ট ১৯৭২'তে "জানে জা ঢুন্ডতা ফির রাহা" ২৬ নম্বর স্থান পেয়েছিলো। গান 'ইয়ে জাওয়ানি হ্যায় দিওয়ানি' এর শিরোনামের উপর ভিত্তি করে ২০১৩ সালে "ইয়ে জাওয়ানি হ্যায় দিওয়ানি" নামে একটি চলচ্চিত্র বের হয়েছিলো।
আফগানিস্তান জাতীয় ক্রিকেট দলের অধিনায়কদের তালিকা

অত্র নিবন্ধটি আফগানিস্তান দলের আনুষ্ঠানিক আন্তর্জাতিক খেলায় অংশগ্রহণকারী ক্রিকেট অধিনায়কদের তালিকা সম্পর্কীয়। এতে টেস্ট ক্রিকেট, একদিনের আন্তর্জাতিক, আইসিসি ট্রফি ও অনূর্ধ্ব-১৯ দলের খেলা অন্তর্ভুক্ত রয়েছে। অত্র তালিকাটি ২০১৪ সালের আইসিসি বিশ্ব ক্রিকেট লীগ চ্যাম্পিয়নশীপ পর্যন্ত সঠিক।
টেস্ট ক্রিকেটে কমপক্ষে একটি খেলায় অধিনায়কের দায়িত্ব পালনকারী আফগান ক্রিকেটারের তালিকা এটি। ক্রিকেটারের পার্শ্বে রক্ষিত প্রতীকের সাহায্যে অধিনায়ক ও তাদের দলে কমপক্ষে একটি খেলায় অংশগ্রহণ করাকে বোঝানো হয়েছে।
১৯ এপ্রিল, ২০০৯ তারিখে আফগানিস্তান প্রথম ওডিআই খেলতে নামে।
১ ফেব্রুয়ারি, ২০১০ তারিখে আফগানিস্তান দল প্রথম টি২০আই খেলতে নামে।
২০০৯ সালের আইসিসি ক্রিকেট বিশ্বকাপ বাছাইপর্বের মাধ্যমে আফগানিস্তানের অভিষেক ঘটে।
কেশপুর বিধানসভা কেন্দ্র

কেশপুর (বিধানসভা কেন্দ্র) ভারতের পশ্চিমবঙ্গ রাজ্যের পশ্চিম মেদিনীপুর জেলার একটি বিধানসভা কেন্দ্র। এই কেন্দ্রটি তপসিলি জাতির জন্য সংরক্ষিত ছিল।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৩৫ নং কেশপুর বিধানসভা (এসসি) কেন্দ্রটি কেশপুর সমষ্টি উন্নয়ন ব্লক এর অন্তর্গত।
কেশপুর বিধানসভা কেন্দ্রটি ৩২ নং ঘাটাল লোকসভা কেন্দ্র এর অন্তর্গত। 
২০১৬ সালের নির্বাচনে, তৃণমূল কংগ্রেসের শিউলি সাহা তার নিকটতম প্রতিদ্বন্দ্বী সিপিআই (এম) এর রামেশ্বর দোলুইকে পরাজিত করেন।
২০১১ সালের নির্বাচনে, সিপিআই (এম) এর রামেশ্বর দোলুই তার নিকটতম প্রতিদ্বন্দ্বী কংগ্রেসের রজনীকান্ত দোলুইকে পরাজিত করেন।
২০০৬ সালের নির্বাচনে, সিপিআই (এম) এর রামেশ্বর দোলুই তার নিকটতম প্রতিদ্বন্দ্বী তৃণমূল কংগ্রেসের আশিস প্রামাণিককে পরাজিত করেন।
২০০১ সালের নির্বাচনে, সিপিআই (এম) এর নন্দরানী দল তার নিকটতম প্রতিদ্বন্দ্বী তৃণমূল কংগ্রেসের রজনীকান্ত দোলাইকে পরাজিত করেন।
১৯৯৬ সালের নির্বাচনে, সিপিআই (এম) এর নন্দরানী দল তার নিকটতম প্রতিদ্বন্দ্বী কংগ্রেসের সন্ন্যাসী দোলাইকে পরাজিত করেন।
২০০৬ সালের রাজ্য বিধানসভা নির্বাচনে, সিপিআই (এম) এর রামেশ্বর দোলুই কেশপুর (এসসি) কেন্দ্র থেকে জয়ী হন তার নিকটতম প্রতিদ্বন্দ্বী তৃণমূল কংগ্রেসের আশিস প্রামাণিককে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর নন্দরানী দল ২০০১ সালে তৃণমূল কংগ্রেসের রজনীকান্ত দোলাইকে পরাজিত করেন, ১৯৯৬ সালে কংগ্রেসের সন্ন্যাসী দোলুইকে এবং ১৯৯১ সালে ঝাড়খণ্ড পার্টির বলাই চন্দ্র পারিজাকে পরাজিত করেন। সিপিআই (এম) এর হিমাংশু কুমার ১৯৮৭ এবং ১৯৮২ সালে কংগ্রেসের রজনীকান্ত দোলুইকে পরাজিত করেন। ১৯৭৭ সালে কংগ্রেসের রজনীকান্ত দোলুই সিপিআই (এম) এর অজয় কুমার দোলুইকে পরাজিত করেন।
১৯৭২ এবং ১৯৭১ সালে কংগ্রেসের রজনীকান্ত দোলুই জয়ী হন। বাংলা কংগ্রেসের গঙ্গাপদ কুওর ১৯৬৯ সালে জয়ী হন। ১৯৬৭ সালে কংগ্রেসের রজনীকান্ত দোলুই জয়ী হন। ১৯৬২ সালে কংগ্রেসের বঙ্কিম রায় জয়ী হন। ১৯৫৭ সালে কেশপুর কেন্দ্রে আসন বিদ্যমান ছিল না। স্বাধীন ভারতের প্রথম নির্বাচন ১৯৫১ সালে, সিপিআই এর নগেন্দ্র দোলুই কেশপুর কেন্দ্র থেকে জয়ী হন।
ইয়ে জাওয়ানি হ্যায় দিওয়ানি

ইয়ে জাওয়ানি হ্যায় দিওয়ানি (; ) ২০১৩ সালের একটি হিন্দি রোমান্টিক ড্রামা চলচ্চিত্র যেটি পরিচালনা করেছিলেন অয়ন মুখার্জি। কাহিনী লিখেছিলেন অয়ন মুখার্জি এবং হোসেন দালাল এবং প্রযোজনা করেছিলেন করণ জোহর। চলচ্চিত্রটিতে রণবীর কাপুর এবং দীপিকা পাড়ুকোন মুখ্য ভূমিকায় অভিনয় করেছিলেন। রণবীর-দীপিকা জুটির এটি ছিলো দ্বিতীয় চলচ্চিত্র; এর আগে তারা 'বাচনা এ্যায় হাছিনো' (২০০৮) চলচ্চিত্রে কাজ করেছিলেন। চলচ্চিত্রটিতে কাল্কি কেকল্যাঁ এবং আদিত্য রায় কাপুরও গুরুত্বপূর্ণ ভূমিকায় ছিলেন। নব্বইয়ের দশকের অভিনেত্রী মাধুরী দীক্ষিত রণবীর কাপুরের সঙ্গে 'ঘাঘরা' নামের একটি গানে নেচেছিলেন। ২০১৩ সালের মার্চে চলচ্চিত্রটি মুক্তি পাবার কথা থাকলেও মুক্তি পায় মে মাসে। মুক্তির পর চলচ্চিত্রটি ব্যাপক ব্যবসাফল হয়েছিলো। ৫৯তম ফিল্মফেয়ার পুরস্কার অনুষ্ঠানে চলচ্চিত্রটি বেশ অনেক বিষয়শ্রেণীতে মনোনয়ন পেয়েছিলো; সেরা চলচ্চিত্র, সেরা অভিনেতা (রণবীর কাপুর), সেরা পরিচালনা (অয়ন মুখার্জি), সেরা সহ অভিনেতা (আদিত্য রায় কাপুর), সেরা সহ অভিনেত্রী (কাল্কি কেকল্যাঁ) এবং আরো অনেক। "ইয়ে জাওয়ানি হ্যায় দিওয়ানি" চলচ্চিত্রটি ভারতের হিন্দি ভাষার অন্যতম সর্বোচ্চ আয়কারী চলচ্চিত্রের মধ্যে একটি।
তুরস্কে সমকামীদের অধিকার

তুরস্কে সমকামিতা অধিকার রয়েছে যদিও এক্ষেত্রে দেশটি পুরোপুরি উদারপন্থী নয়। দেশটিতে ১৮৫৮ সাল থেকে (উসমানীয় সাম্রাজ্যের সময়কাল থেকে) সমকামিতা বৈধ। ১৯২৩ সালের ২৯শে অক্টোবর আধুনিক তুরস্ক রাষ্ট্রের জন্মের সময়ও ১৮৫৮ সালের সেই সমকাম বিষয়ক আইন চালু রাখা হয়। ১৯৮৮ সাল থেকে হিজড়াদের লিঙ্গ পরিবর্তন করার রাষ্ট্রীয় অনুমোদন মেলে। তুরস্কে যৌনমিলনে লিপ্ত হওয়ার ন্যূনতম বয়স হচ্ছে ১৮ (বিয়ের ন্যূনতম বয়স)। সমকামিতা সম্পর্কে জনমত সাধারণত সবসময়ই রক্ষণশীল ছিল এবং ২০১০-এর দশকে সমকামীদের প্রতি সামাজিক বৈষম্য, হয়রানির এমনকি সহিংসতার ঘটনাও বহুলভাবে প্রকাশিত হয়েছে; সমকামীদের অধিকার বলতে শুধু সমকামিতা বৈধ কিন্তু অন্যান্য মাননাধিকার দেশটিতে নেই।
১৮৫৮ সালে সমলৈঙ্গিক যৌনতা বৈধতা পেলেও সাধারণ মানুষ যে কোনো ধরনের যৌন সম্পর্কে লিপ্ত হলে শাস্তির সম্মুখীন হতো।
১৯৮০ এর দশকে, জাতীয় সরকার গণতান্ত্রিকভাবে নির্বাচিত হোক বা অভ্যুত্থানের ফলস্বরূপ, দৃশ্যমান এলজিবিটি সম্প্রদায়ের অস্তিত্বের বিরোধিতা করেছিল, বিশেষত রাজনৈতিক প্রসঙ্গে। বেশ্যাবৃত্তির বিরুদ্ধে ক্র্যাকডাউন সমকামী এবং হিজড়া লোকদের হয়রানির অজুহাত হিসাবে ব্যবহৃত হতে পারে।
কিছু প্রকাশ্য সমকামী লোক ১৯৮০-এর দশকে সফল হতে সক্ষম হয়েছিল। একজন সফল কবি ও লেখক হিসাবে মুরথন মুনগান তাঁর পেশাগত জীবন জুড়ে প্রকাশ্যে সমকামী ছিলেন। যাইহোক, এই সময়কালে বসবাসকারী অনেক সমকামী এবং উভকামী পুরুষ তারপরেই সাক্ষাৎকারে বলেছিলেন যে তারা সামাজিক আচরণ এবং সরকারী নীতি দ্বারা তাদের যৌন পরিচয় গোপন রাখার জন্য চাপ অনুভব করেছে।
১৯৮০ এর দশকে, রেডিকাল ডেমোক্র্যাটিক গ্রিন পার্টি পুলিশ বর্বরতার প্রতিবাদে একদল ট্রান্সজেন্ডারদের কাজ সহ সমকামী অধিকারের পক্ষে সমর্থন প্রকাশ করে। তবে, ১৯৯০ এর দশকের আগ পর্যন্ত তুরস্কের অনেক এলজিবিটি সম্প্রদায়ের সদস্যরা তাদের মানবাধিকারের পক্ষে সংগঠিত করা শুরু করেছিলেন।
১৯৯৩ সালে, লাম্বদা ইস্তাম্বুলকে তুরস্কে এলজিবিটি অধিকারের পক্ষে প্রচারের জন্য তৈরি করা হয়েছিল। ১৯৯৪ সালে, ফ্রিডম অ্যান্ড সলিডারিটি পার্টি পার্টির মধ্যে যৌন দৃষ্টিভঙ্গি এবং লিঙ্গ পরিচয়ের ভিত্তিতে বৈষম্যকে নিষিদ্ধ করেছিল এবং কমিউনিটির শীর্ষস্থানীয় কণ্ঠস্বর ডেমেট ডেমিরকে সফলভাবে স্থানীয় কাউন্সিল নির্বাচনের জন্য প্রথম হিজড়া প্রার্থী হওয়ার জন্য মনোনীত করেছে ইস্তানবুল।
১৯৯৬ সালে, সুপ্রিম কোর্ট একটি নিম্ন আদালতের রায়কে প্রত্যাহার করে এবং সমকামিতা "অনৈতিক" এই কারণেই একটি শিশুকে তার সমকামী মা থেকে সরিয়ে দেয়।"
১৯৯০ এর দশক জুড়ে আইএইচডি, তুরস্কের মানবাধিকার সংস্থা এবং অ্যামনেস্টি ইন্টারন্যাশনালের মতো আন্তর্জাতিক মানবাধিকার সংস্থাগুলির প্রতিবেদনে বলা হয়েছে যে হিজড়া লোকেরা প্রায়শই পুলিশ অফিসারদের দ্বারা হয়রানি ও মারধর করা হয়। এমনকি একটি নিবন্ধে আরও বলা হয়েছে যে পুলিশ সেখানে বসবাসকারী অনেক হিজড়া লোককে নিয়ে একটি অ্যাপার্টমেন্ট ব্লকে আগুন ধরিয়েছিল।
মো

ক্যারেন মারি অ্যাগার্ড অর্রস্টেট অ্যান্ডারসন (জন্ম ১৩ আগস্ট ১৯৮৮), পেশাগত পরিচয় ‘’মো'’ (), একজন ডেনিস গায়িকা, সঙ্গীতরচয়িতা এবং রেকর্ড প্রযোজক, যিনি সোনি মিউজিক এন্টারটেইনমেন্টের সাথে চুক্তিবদ্ধ। ডেনমার্কের উবেরুডে জন্মগ্রহণ করা এই গায়িকাকে ইলিক্ট্রোপপ শিল্পী গ্রাইমস ও টুইন স্যাডোর সাথে তুলনা করা হয়ে থাকে। ডেনিশ ভাষায় ‘’মো'’ নামের অর্থ কুমারী। তার প্রথম অ্যালবাম ‘’নো মাইথলজিস টু ফলো’’ ২০১৪ সালের মার্চে প্রকাশিত হয়।
২০১৪ সালে মো একক গান ‘’বেগ ফর ইট’’-এ অস্ট্রেলিয়ান র্যাপার ইগি এ্যাজালিয়ার সাথে সমন্বয় করেন, যেটি ইউএস ‘’বিলবোর্ড’’ হট ১০০-এ ২৭তম স্থানে জায়গা করে নেয়, আর এটিই ছিল চার্টে প্রবেশ করা মো’র প্রথম গান। এর পরের বছর, মো মেজর ল্যাজার ও ডিজে স্নেকের একক ‘’লিন অন’’-এ সমন্বয় করেন, যেটি আন্তর্জাতিক চার্টগুলোতে ভালো অবস্থানে ছিল। এটি অস্ট্রেলিয়ায় ১ম, যুক্তরাজ্যে ২য়, এবং যুক্তরাষ্ট্রে ৪র্থ স্থান অবস্থানে ছিল। ২০১৮ সালের অক্টোবর, মো তার দ্বিতীয় স্টুডিও অ্যালবাম ‘’ফরেভার নেভারল্যান্ড’’ প্রকাশ করেন।
২০১৪ সাল থেকে মো ম্যাডস ড্যামসগার্ড ক্রস্টিয়ানসেনের সাথে সম্পর্কে জড়িয়েছেন। মো বর্তমানে ডেনমার্কের কোপেনহেগেনে বাস করছেন।
কেটি হোমস

কেট নোয়েল "কেটি" হোমস (; জন্ম: ১৮ ডিসেম্বর ১৯৭৮) হলেন একজন মার্কিন অভিনেত্রী, প্রযোজক ও পরিচালক। তিনি টেলিভিশন ধারাবাহিক "ডসন্‌স ক্রিক" (১৯৯৮-২০০৩)-এ জোই পটার চরিত্রে অভিনয় করে পরিচিতি অর্জন করেন।
১৯৯৭ সালে অ্যাং লির "দি আইস স্টর্ম" দিয়ে তার চলচ্চিত্রে অভিষেক হয়। পরবর্তীকালে তিনি "গো" ও "টিচিং মিসেস টিংগল" (১৯৯৯), "ওয়ান্ডার বয়েজ" ও "দ্য গিফট" (২০০০), "অ্যাবানডন" (২০০২), "ফোন বুথ", "দ্য সিঙিং ডিটেকটিভ" ও "পিসেস অব এপ্রিল" (২০০৩), "ব্যাটম্যান বিগিনস" (২০০৫), "থ্যাঙ্ক ইউ ফর স্মোকিং" (২০০৬), "ম্যাড মানি" (২০০৮), "ডোন্ট বি অ্যাফ্রেইড অব দ্য ডার্ক" ও "জ্যাক অ্যান্ড জিল" (২০১১), "মিস মিডোস" (২০১৪), "ওম্যান ইন গোল্ড" ও "টাচড উইথ ফায়ার" (২০১৫) এবং "লোগান লাকি" (২০১৭) চলচ্চিত্রে অভিনয় করেন।
২০০৮ সালে আর্থার মিলারের "অল মাই সন্স" মঞ্চনাটক দিয়ে তার ব্রডওয়ে মঞ্চে অভিষেক হয়। ২০১১ সালে তিনি টিভি মিনি ধারাবাহিক "দ্য কেনেডিস"-এ জ্যাকুলিন কেনেডি চরিত্রে অভিনয় করেন, এবং একই চরিত্রে "আফটার ক্যামেলট" (২০১৭)-এ অভিনয় করেন। ২০১৬ সালে "অল উই হ্যাড" চলচ্চিত্র দিয়ে তিনি পরিচালনায় আত্মপ্রকাশ করেন এবং এতে শ্রেষ্ঠাংশে অভিনয় করেন।
২০০৬ সালে তিনি অভিনেতা টম ক্রুজের সাথে বিবাহ বন্ধনে আবদ্ধ হন এবং ২০১২ সালে তাদের বিবাহ বিচ্ছেদ ঘটে। এই যুগলকে অনেক দেশে সুপারকাপল হিসেবে অভিহিত করা হত এবং তারা "টমক্যাট" ডাকনামে পরিচিতি পান।
গায়ান জেলা

গায়ান জেলা (, ) আফগানিস্তানের পাক্তিকা প্রদেশে অবস্থিত একটি অন্যতম জেলা। ২০০৪ সালে গায়ান জেলার একটি অংশ হিসেবে প্রাথমিকভাবে জেলাটি গঠন করা হয়েছিল। ২০১৯ সাল মোতাবেক, জেলাটিতে জনসংখ্যা অনুমানিক ৪৬,৯৭৭ জন।
কার্ড (ক্রীড়া)

ক্রীড়াতে কার্ড বলতে বোঝায় একটি ম্যাচ ইভেন্টে জায়গা করে নেওয়াকে। কার্ড গুলো মেইন ইভেন্ট এবং আন্ডারকার্ড এ বিভক্ত থাকে। আন্ডারকার্ড কে আবার মিড কার্ড এবং লোয়ার কার্ড এ দুই ভাগে বিভক্ত করা হয়। প্রোমোটাররা এই ম্যাচগুলোর সময়সূচী নির্ধারণ করে ম্যাচগুলোর গুরুত্ব অনুসারে।
আন্ডারকার্ড বা প্রাথমিক ম্যাচ (কখনো কখনো প্রাথমিক কার্ড) অনু্ষ্ঠিত হয় "মেইন ইভেন্ট" ম্যাচসমূহের আগে। ম্যাচগুলো নির্দিষ্ট ভাবে অনুষ্ঠিত হয়ে থাকে বক্সিং, পেশাদারি কুস্তি,ঘোড়া দৌড়, অটো রেসিং বা অন্য কোনো ক্রীড়া অনুষ্ঠানে। (অটো রেসিং এ এটিকে "সাপোর্ট কার্ড" বলা হয়) সাধারণত প্রোমোটাররা আন্ডারকার্ডে ম্যাচ রাখে দর্শকের ধরে রাখার জন্য, যেনো তারা তাদের ম্যাচ দেখতে পারে যারা অধিক জনপ্রিয় নয় বা তাদের ম্যাচ গুলো তেমন গুরুত্বপূর্ণ নয়। আন্ডারকার্ডে ম্যাচ রাখার ফলে দর্শকরা মেইন ইভেন্ট দ্রুত শেষ হয়ে গেলেও যেনো তাদের টিকিটের মূল্য অন্যান্য ম্যাচের মাধ্যমে আদায় হয় তার নিশ্চয়তা পায়।
মেইন ইভেন্ট বা মূল ম্যাচ হয় কোনো ইভেন্টের শেষ ম্যাচ। প্রাথমিকভাবে এটি অনু্ষ্ঠিত হয় বক্সিং, পেশাদারি কুস্তি এবং মিক্সড মার্শাল আর্টস এর ক্ষেত্রে। কার্ডে মেইন ইভেন্ট হয় কোনো ইভেন্টের সর্বাধিক গুরুত্বপূর্ণ এবং সম্মানিত ম্যাচ। মেইন ইভেন্টে সাধারণত চ্যাম্পিয়নশীপ ম্যাচ হয়। কিন্তু কখনো কখনো অন্যান্য আকর্ষণীয় ম্যাচও মেইন ইভেন্টে অনুষ্ঠিত হয়।
কখনো কখনো একাধিক মেইন ইভেন্ট অনুষ্ঠিত হয় ম্যাচের গুরুত্ব অনুসারে। ম্যাচ গুলোকে "ডাবল মেইন ইভেন্ট, বা "ডাবল হেডার" এবং ঘটনাক্রমে কখনো কখনো ট্রিপল মেইন ইভেন্ট" বা "ট্রিপল হেডার" ও বলা হয়। ম্যাচগুলোর প্রচারণা প্রাথমিক ম্যাচ এবং মেইন ইভেন্টকে গুরুত্ব রেখে করা হয়।
সুপারকার্ড বলতে একাধিক প্রধান ম্যাচের সমন্বয় কে বুঝায় যেসব ম্যাচ সবসময় দর্শকদের আকর্ষণের কেন্দ্রবিন্দুতে থাকে। প্রোমোটাররা সুপারকার্ড কে ব্যাপকভাবে প্রচার করে থাকে এবং সাধারণত এসব ম্যাচের টিকিটের দাম সাধারণ মানের ম্যাচ বা ইভেন্ট থেকে বেশি হয়ে থাকে।
সুপারকার্ড পেশাদারি কুস্তি প্রোমোশন গুলোর প্রধান লাভের মাধ্যম হয়ে দাঁড়ায়। যুক্তরাষ্ট্রের প্রধান কুস্তি প্রোমোশন ডাব্লিউডাব্লিউই বছরে কয়েকবার সুপারকার্ড আয়োজন করে করে থাকে। পে-পার-ভিউ ইভেন্ট যা প্রতি মাসে আয়োজিত হয়। আবার দ্বিতীয় বৃহৎ প্রোমোশন ইমপ্যাক্ট রেসলিং আগে প্রতিমাসে অনুষ্ঠান আয়োজন করতো কিন্তু এখন বছরে চারবার আয়োজন করে। এদের মধ্যে ডাব্লিউডাব্লিউই'র রেসেলম্যানিয়া নিঃসন্দেহে সবচেয়ে জনপ্রিয় সুপারকার্ড যেটি ১৯৮৫ সালে থেকে বর্তমান সময় পর্যন্ত সফলভাবে আয়োজিত হয়ে আসছে। ডাব্লিউডাব্লিউই আরো তিনটি সুপারকার্ডের আয়োজন করে বছরে। যেমন রয়্যাল রাম্বল, সামারস্লাম, সার্ভাইভার সিরিজ। কিন্তু রেসেলম্যানিয়া'র মতো ব্যাপক আকারে প্রচার করে না। ২০১৩ সালে থেকে টিএনএ বদলে গেলে টিএনএ'র সকল পে-পার-ভিউ ইভেন্ট সুপারকার্ড বলে গণ্য হয়। তারা বছরে চারটি ইভেন্ট এর আয়োজন করে।
অন্যান্য খেলাধুলা যেমন বক্সিং কিংবা মিক্সড মার্শাল আর্টস এ সুপারকার্ড খুবই কম দেখা যায়। যেসব সুপারকার্ড আয়োজিত হয় সেগুলো হয় মূলত স্বপ্নের ম্যাচ অথবা একাধিক টাইটেল ডিফেন্স ম্যাচ।
ফেসবুকের সমালোচনা

ফেসবুকের সমালোচনা মূলত ফেসবুকের এর বাজার প্রাধান্য এবং ব্যবহারকারীর গোপনীয়তা ও তথ্য নিরাপত্তা নিয়ে হয়। উল্লেখযোগ্য বিষয়গুলোর মধ্যে রয়েছে তথ্য গোপনীয়তা, যেমন এর বিস্তৃত তৃতীয় পক্ষের ওয়েবসাইটে "লাইক" বাটন ব্যবহার করে ব্যবহারীকে ট্র‍্যাক করা, সাম্ভাব্য অনির্দিষ্ট ব্যবহারকারী তথ্যের সংরক্ষণ, স্বয়ংক্রিয় মুখমণ্ডল শনাক্তকরণ সফটওয়্যার, এবং কর্মক্ষেত্রে এর কার্যক্রম।
ফেসবুক ব্যবহারের কিছু মনস্তাত্ত্বিক প্রভাবও রয়েছে, যেমন ঈর্ষানুভূতি, এবং চাপ, মনোযোগ স্বল্পতা, এবং সামাজিক যোগাযোগ মাধ্যমে আসক্তি, যা কিছু ক্ষেত্রে মাদকাসক্তির মত ভয়ঙ্কর।
কোম্পানিটির বিরুদ্ধে সমালোচনাগুলো হলো:
৫ মার্চ ২০২৪-এ সামাজিক যোগাযোগ মাধ্যম ফেসবুক এবং এর সহযোগী সংস্থা মেসেঞ্জার এবং ইন্সটাগ্রাম বিশ্বব্যাপী অনুপলব্ধ হয়ে ওঠে। একই কোম্পানি মেটা প্ল্যাটফর্মসের মালিকানাধীন মেসেজিং অ্যাপ হোয়াটসঅ্যাপ প্রভাবিত হয়নি।
বিভ্রাট প্রায় ১৫:০০ ইউটিসি-এ শুরু হয়েছিল এবং ১৫:৩০ ইউটিসি এর মধ্যে ফেসবুকের মূল কোম্পানি মেটা প্ল্যাটফর্ম দ্বারা প্রতিবেদন করা হয়েছিল। ডাউনডিটেক্টর ওয়েবসাইট ডাউনটাইমের ৩,০০,০০০টি প্রতিবেদন সংগ্রহ করেছে।
বিভ্রাটের লক্ষণ ছিল ব্যবহারকারীদের লগ আউট করা। যেহেতু এটি ফেসবুক অ্যাকাউন্ট হ্যাক হওয়ার সাথে সাদৃশ্যপূর্ণ, তাই এটি বেশ কয়েকটি ব্যবহারকারীর জন্য দুর্ভোগ সৃষ্টি করেছে। অনেক লোক টুইটার/এক্স এর মতো অন্যান্য সোশ্যাল মিডিয়া সাইটগুলোতে প্রশ্ন করেছে যে তাদের অ্যাকাউন্ট হ্যাক হয়েছে কিনা।
মারিয়া মান্দা

মারিয়া মান্দা (জন্ম ২০০৩) হলেন একজন বাংলাদেশী নারী ফুটবল খেলোয়াড়। মারিয়া বাংলাদেশি নারীদের ফুটবলের মধ্যমাঠের খেলোয়াড়। তিনি বাংলাদেশ জাতীয় ফুটবল দলের সদস্যা এবং একই সঙ্গে তিনি ময়মনসিংহের কলসিন্দুর উচ্চ বিদ্যালয় দলেও খেলেন। তিনি ২০১৫ সালে নেপালে অনুষ্ঠিত এএফসি অনূর্ধ্ব-১৪ নারী আঞ্চলিক চ্যাম্পিয়নশীপ – দক্ষিণ ও মধ্যাঞ্চল ও ২০১৬ সালে তাজিকিস্তানে অনুষ্ঠিত এএফসি অনূর্ধ্ব-১৪ নারী আঞ্চলিক চ্যাম্পিয়নশীপ – দক্ষিণ ও মধ্যাঞ্চল -এ বিজয়ী বাংলাদেশ অনূর্ধ্ব-১৪ দলের সদস্য ছিলেন। রক্ষণভাগের খেলোয়াড় হিসেবে তিনি বাংলাদেশ অনূর্ধ্ব-১৭-এর অধীনে সম্প্রতি ২০১৭ সালে এএফসি অনূর্ধ্ব-১৬ নারী আঞ্চলিক চ্যাম্পিয়নশীপ খেলেছেন।
মারিয়া মান্দার জন্ম ২০০৩ সালের ১০ মে তারিখে ময়মনসিংহ জেলার ধোবাউড়ার কলসিন্দুরে।
মারিয়া মান্দার ২০১১ সালে ফুটবলে হাতেখড়ি হয়। ২০১৩ সালে ধোবাউড়ার বিখ্যাত কলসিন্দুর সরকারি প্রাথমিক বিদ্যালয়ের প্রথম চ্যাম্পিয়ন হয়। মারিয়া সেই দলের একজন সদস্য ছিলেন। বাংলাদেশ অনূর্ধ্ব-১৫ দলের অধিনায়ক মারিয়া মান্দা। তার নেতৃত্বেই ভারতকে হারিয়ে অপরাজিত চ্যাম্পিয়ন হলো বাংলাদেশ। ২০১৪ সালে অনূর্ধ্ব-১৪ জাতীয় দলে ডাক পান মারিয়া। তাজিকিস্তানে অনুষ্ঠিত এএফসি অনূর্ধ্ব-১৪ আঞ্চলিক চ্যাম্পিয়নশিপে তার সহ-অধিনায়কত্বেই চ্যাম্পিয়ন হয় বাংলাদেশ। এএফসি অনূর্ধ্ব-১৬ বাছাইপর্বে অপরাজিত চ্যাম্পিয়ন দলের সহ-অধিনায়কও মারিয়া। এরপর জায়গা করে নেন মূল জাতীয় দলে। শিলিগুড়িতে অনুষ্ঠিত সাফ বাংলাদেশের রানার্সআপ হওয়ার পেছনে ছোট মারিয়ার অবদান কম নয়। যার ফলে অনূর্ধ্ব-১৫ সাফে তার বাহুতেই বেঁধে দেওয়া হয় বাংলাদেশের আর্মব্যান্ড। এরপরের গল্পটা তো পুরো বাংলাদেশ দেখল। মারিয়ার হাত ধরে অপরাজিত চ্যাম্পিয়ন হলো বাংলাদেশ। দক্ষিণ এশিয়ার ফুটবলে সাম্রাজ্য গেড়ে বসা ভারতকে একই টুর্নামেন্টে হারাল দুই-দু'বার।
রেচেল গ্রিফিথস

রেচেল অ্যান গ্রিফিথস (; জন্ম: ১৮ ডিসেম্বর ১৯৬৮) হলেন একজন অস্ট্রেলীয় অভিনেত্রী ও পরিচালক। মেলবোর্নে বেড়ে ওঠা গ্রিফিথস অস্ট্রেলীয় ধারাবাহিক "সিক্রেটস"-এ কাজের মধ্য দিয়ে তার অভিনয় জীবন শুরু করেন। পরবর্তীকালে তিনি হাস্যরসাত্মক "মুরিয়েল্‌স ওয়েডিং" (১৯৯৪) চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে অস্ট্রেলিয়ান একাডেমি পুরস্কার অর্জন করেন। তিনি জুলিয়া রবার্টসের সাথে মার্কিন প্রণয়ধর্মী হাস্যরসাত্মক চলচ্চিত্র "মাই বেস্ট ফ্রেন্ডস ওয়েডিং" (১৯৯৭) ছবিতে অভিনয় করে প্রশংসিত হন এবং জীবনীমূলক "হিলারি অ্যান্ড জ্যাকি" (১৯৯৮) ছবিতে হিলারি দ্যু প্রে ভূমিকায় অভিনয় করে শ্রেষ্ঠ পার্শ্ব অভিনেত্রীর জন্য একাডেমি পুরস্কারের মনোনয়ন লাভ করেন।
২০০১ থেকে ২০০৫ সালে গ্রিফিথস এইচবিওর ধারাবাহিক "সিক্স ফিট আন্ডার"-এ ব্রেন্ডা চেনোউইথ চরিত্রে অভিনয় করেন এবং ২০০২ সালে শ্রেষ্ঠ অভিনেত্রী বিভাগে গোল্ডেন গ্লোব পুরস্কার অর্জন করেন। ২০০৬ থেকে ২০১১ সালে তিনি এবিসির নাট্য ধারাবাহিক "ব্রাদার্স অ্যান্ড সিস্টার্স"-এ সারা ওয়াকার লরেন্ট চরিত্রে অভিনয় করেন এবং একাধিক প্রাইমটাইম এমি পুরস্কারের মনোনয়ন লাভ করেন।
হাইপোমাসকুলিনিটি

হাইপোমাসকুলিনিটি এর মাধ্যমে পুরুষের গৎবাধা বৈশিষ্ট্যের অভাবজনিত মনস্তত্ত্বীয় পদকে বুঝানো হয়। সাধারণত যারা hypomasculine বৈশিষ্ট্য প্রদর্শন করে; তাদের বৈশিষ্ট্য সাধারণত পৌরুষের আচরণ থেকে ভিন্ন এবং অপৌরুষসুলভ আচরণ প্রদর্শন করে।
জুঙ্গিয়ান ব্যাখ্যা মতে এই বৈশিষ্ট্যকে সম্পুর্ণভাবে এনিমা অথবা নারীত্ব বৈশিষ্ট্য প্রদর্শন বলা যায়। এই পদকে নিন্দাজ্ঞাপক অর্থে ব্যবহার করা হয়। এর বিপরীত পদকে বলা হয় "হাইপারম্যাসকুলিনিটি".
সাধারণত যেসব পুরুষে হাইপোম্যাসকুলিনিটি দেখা যায়, তাদের মধ্যে ক্ষুধামান্দ্য (খাবার গ্রহণে অনীহা) তৈরী হয়। এই হাইপোম্যাসকুলিনিটির ছাপ তাদের শারীরিক বৈশিষ্ট্যেও পরতে থাকে এবং অপুষ্টির কারণে যৌন ক্রিয়ায় নেতিবাচক প্রভাব পরে।
গোমাল জেলা

গোমাল জেলা (, ) আফগানিস্তানের পাক্তিকা প্রদেশে অবস্থিত একটি অন্যতম জেলা। ২০০৪ সালে জেলাটি গঠন করা হয়েছিল। ২০১৯ সাল মোতাবেক, জেলাটিতে জনসংখ্যা অনুমানিক ৪৫,৮৭৩ জন।
গোমাল নদী নদীর নামে জেলাটির নামকরণ করা হয়।
জনিখেল জেলা (পাক্তিকা)

জনিখেল (, ) পূর্ব আফগানিস্তানে পাক্তিকা প্রদেশের একটি অন্যতম জেলা। ২০০৪ সালে জেলাটি জারঘুন শহরের একটি অংশ হিসেবে গঠন করা হয়েছিল।
আফগানিস্তানের অন্যান্য জেলার আদমশুমারীর তথ্যর মতই, জেলাটিতে সঠিক জনসংখ্যার তথ্য পাওয়া যায়নি। ২০০৪ সালের আফগানিস্তানের গ্রামীণ পুনর্বাসন ও উন্নয়ন (এমআরআরডি) এবং ইউএনএইচসিআর ও কেন্দ্রীয় পরিসংখ্যান অফিস (সিএসও) সহ আফগান মন্ত্রণালয়ের আনুমানিক হিসাব অনুযায়ী জেলাটির জনসংখ্যা ছিল প্রায় ৪০.৩৪০ জন এর মত (সিএসও)। এছাড়াও একই সূত্র অনুযায়ী, জেলাটিতে মোট জনসংখ্যার শতভাগই পশতুন সম্প্রদায়ের লোকজনের বসবাস।
ফরিদুল হক খান

ফরিদুল হক খান দুলাল (জন্ম ২ জানুয়ারি ১৯৫৬) একজন বাংলাদেশি রাজনীতিবিদ ও জামালপুর-২ আসনের সাবেক সংসদ সদস্য। তিনি শেখ হাসিনার পঞ্চম মন্ত্রিসভার ধর্ম বিষয়ক মন্ত্রণালয়ের মন্ত্রী ছিলেন। জামালপুর-২ আসন থেকে তিনি আওয়ামী লীগের প্রার্থী হিসেবে নবম, দশম, একাদশ এবং দ্বাদশ জাতীয় সংসদ নির্বাচনে জয় লাভ করেছিলেন। তিনি ইসলামপুর উপজেলা আওয়ামী লীগের সভাপতির দায়িত্বও পালন করছেন। ২০২৪ সালে অসহযোগ আন্দোলনের পর রাষ্ট্রপতি মোহাম্মদ সাহাবুদ্দিন জাতীয় সংসদ বিলুপ্ত করলে তিনি সংসদ সদস্য পদ হারান।
ফরিদুল হক খান ১৯৫৬ সালের ২ জানুয়ারি পূর্ব পাকিস্তানের জামালপুর জেলার ইসলামপুর উপজেলার উত্তর সিরাজাবাদ গ্রামে জন্মগ্রহণ করেন। তার পিতার নাম মো: হাবিবুর রহমান খান ও মাতার নাম ফাতেমা খানম। তিনি উচ্চ মাধ্যমিক পর্যন্ত পড়াশুনা করেছেন।
ফরিদুল হক খান ২০০৮ সালের নবম জাতীয় সংসদ নির্বাচনে আওয়ামী লীগের মনোনয়ন নিয়ে সংসদ সদস্য নির্বাচিত হন। তিনি জাতীয়তাবাদী দলের সুলতান মাহমুদ বাবুকে পরাজিত করে বিজয়ী হয়েছিলেন। তিনি ৯ম জাতীয় সংসদের বেসামরিক বিমান পরিবহন ও পর্যটন মন্ত্রণালয় সম্পর্কিত সংসদীয় কমিটির সদস্য ছিলেন। ফরিদুল হক খান ২০১৪ সালে দশম জাতীয় সংসদ নির্বাচনে পুনরায় সংসদ সদস্য নির্বাচিত হন। তিনি ১০ম জাতীয় সংসদের স্বরাষ্ট্র মন্ত্রণালয় সম্পকির্ত সংসদীয় স্থায়ী কমিটির সদস্য ছিলেন। ১১ জানুয়ারি ২০২৪ সালে তাকে ধর্ম বিষয়ক মন্ত্রণালয়ের পূর্ণমন্ত্রীর দায়িত্ব দেওয়া হয়েছিল। তিনি ২০২৪ সালে অসহযোগ আন্দোলনের মাধ্যমে জাতীয় সংসদ বিলুপ্তের মাধ্যমে সংসদ সদস্য পদ হারান।
মেদিনীপুর বিধানসভা কেন্দ্র

মেদিনীপুর (বিধানসভা কেন্দ্র) ভারতের পশ্চিমবঙ্গ রাজ্যের পশ্চিম মেদিনীপুর জেলার একটি বিধানসভা কেন্দ্র। 
ভারতের সীমানা পুনর্নির্ধারণ কমিশনের নির্দেশিকা অনুসারে, ২৩৬ নং মেদিনীপুর বিধানসভা কেন্দ্রটি মেদিনীপুর পৌরসভা, চন্দ্র, ধেরুয়া, মনিদহ এবং তাঁতিগেরিয়া গ্রাম পঞ্চায়েত গুলি মেদিনীপুর সদর সমষ্টি উন্নয়ন ব্লক এবং বাঁকিবন্ধ, গড়মাল, কর্ণগড়, কাশিজোড়া এবং শাতপতী গ্রাম পঞ্চায়েত গুলি শালবনি সমষ্টি উন্নয়ন ব্লক এর অন্তর্গত।
মেদিনীপুর বিধানসভা কেন্দ্রটি ৩৪ নং মেদিনীপুর লোকসভা কেন্দ্র এর অন্তর্গত। 
২০০৬ সালের বিধানসভা নির্বাচনে, সিপিআইয়ের সন্তোষ রানা ২২৩ নং মেদিনীপুর বিধানসভা কেন্দ্র থেকে জয়ী হন তার নিকটতম প্রতিদ্বন্দ্বী তৃণমূল কংগ্রেসের রাম প্রসাদ তেওয়ারি কে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআইয়ের পূর্ণেন্দু সেনগুপ্ত ২০০১ সালে তৃণমূল কংগ্রেসের গৌরী ঘোষকে পরাজিত এবং ১৯৯৬ সালে কংগ্রেসের দীনেন রায়কে পরাজিত করেন। সিপিআইয়ের কামাক্ষা চরন ঘোষ ১৯৯১ সালে কংগ্রেসের রাজ কুমার মিশ্রকে, ১৯৮৭ সালে কংগ্রেসের সমীর রায়কে এবং ১৯৮২ সালে আইসিএসের সমীর রায়কে পরাজিত করেন। জনতা পার্টির বঙ্কিম বিহারী পাল ১৯৭৭ সালে সিপিআই এর কামাক্ষা ঘোষকে পরাজিত করেন।
সিপিআই এর বিশ্বনাথ মুখার্জী ১৯৭২ এবং ১৯৭১ সালে জয়ী হন। সিপিআই এর কামাক্ষা চরণ ঘোষ ১৯৬৯ এবং ১৯৬৭ সালে জয়ী হন। ১৯৬২ সালে কংগ্রেসের সৈয়দ শামসুল বারি জয়ী হন। কংগ্রেসের অঞ্জলি খান ১৯৫৭ সালে জয়ী হন।
মাতা খান জেলা

মাতা খান জেলা (, ) আফগানিস্তানের পাক্তিকা প্রদেশের একটি অন্যতম জেলা। পাক্তিকা প্রদেশের উত্তর মাতা খান জেলা অবস্থিত। মাতা খান এর বিস্তুতি মূলত উত্তরে জুর্মত জেলা এবং পশ্চিমের আন্দার জেলার সীমান্তবর্তী। ২০১৯ সাল মোতাবেক, জেলাটির জনসংখ্যা আনুমানিক ২৬,৭২০ জন।
নিকা জেলা

নিকা জেলা (, ), এছাড়াও নাকা নামেও পরিচিত, আফগানিস্তানে পাক্তিকা প্রদেশের সবচেয়ে দূরবর্তী জেলাগুলির মধ্যে একটি।
উপত্যকাটির অর্থনীতির অবস্থা মোটামুটি স্বাভাবিক বলা চলে এবং এখানকার জীবিকা নির্বাহ কাঠ কেটে এবং চাষাবাদের উপর নির্ভর করে থাকে। এই এলাকাটিতে মূলত পশতুন সম্প্রদান এবং বিভিন্ন উপজাতীদের বসবাস রয়েছে, তবে চারটি প্রধান উপজাতির মধ্যে রয়েছে: তুরিখেল, জনতখেল, মারজাক, বাজাকখিল, স্পাইখেল এবং সাদাক উপজাতি।
ফাইব্রোমায়ালজিয়া

ফাইব্রোমায়ালজিয়া একটি দীর্ঘমেয়াদী শারীরিক অসুস্থতা, যার প্রধান উপসর্গ হচ্ছে মাংসপেশী, টেন্ডন এবং অস্থিসন্ধিগুলোতে প্রদাহ হওয়া। প্রতিবছর বিশ্বব্যাপী সহস্রাধিক মানুষ এই রোগটিতে আক্রান্ত হয়। এক সমীক্ষায় দেখা যায়, মার্কিন যুক্তরাষ্ট্রের মোট জনসংখ্যার প্রায় ২ শতাংশ এই রোগে আক্রান্ত এবং পুরুষদের তুলনায় নারীদের মধ্যে সংক্রমণের হার প্রায় সাতগুণ বেশি।
ফাইব্রোমায়ালজিয়া রোগটিকে উনবিংশ শতাব্দীর দিকে মানসিক রোগ বলে অ্যাখ্যায়িত করা হতো যার এর নাম ছিলো মাসক্যুলার রিউম্যাটিজম। ১৮২০ সালের দিকে স্কটল্যান্ডের একজন চিকিৎসক রোগটির জন্য দায়ী শরীরের বিভিন্ন সংবেদনশীল অংশের বর্ণনা দেন।
১৯০৪ সালে গাওয়ার সর্বপ্রথম ফাইব্রোসাইটিস শব্দটি ব্যবহার করেন। পরবর্তীতে ১৯৭৬ সালে শব্দটি ফাইব্রোমায়ালজিয়া শব্দে পরিবর্তিত হয়। শব্দটি ল্যাটিন শব্দাংশ "ফাইব্রা" (তন্তু), গ্রিক শব্দাংশ "মায়োস" (পেশি) এবং অ্যালগস (ব্যথা) এর সমন্বয়ে গঠিত। ১৯৮৬ সালে গবেষকরা এই রোগে নরএপিনেফ্রিক/সেরোটোজেনিক ড্রাগস ব্যবহার করে সুফল পান।
দ্য ন্যাশনাল ইন্সটিটিউট অব অার্থাইট্রিস অ্যান্ড মাস্কুলোস্কেলেটাল অ্যান্ড স্কিন ডিজিজের মতে, প্রধান কারণ হলো ট্রমাটিক ঘটনা, শারীরিক অাঘাত এবং অন্য কোনো রোগ বা অসুস্থতার পার্শ্বপ্রতিক্রিয়া।
গবেষকদের মতে, কিছু জিনের মিউটেশনের কারণে এই রোগটি হয়ে থাকে। যদিও কোন কোন জিন এজন্য দায়ী, তা এখনো সুনির্দিষ্টভাবে নির্ণয় করা সম্ভব হয়নি। ধারণা করা হয়, এই জিনগুলো শরীরের সেরাটোনিন, ডোপামিন এবং ক্যাটেচোলামিন নিয়ন্ত্রণ ব্যবস্থার সাথে জড়িত। যদি কারো পরিবারের কোনো রক্ত সম্পর্কীয় অাত্মীয়ের অাগে থেকে রোগটি থেকে থাকে, তাহলে তার ফাইব্রোমায়ালজিয়ায় অাক্রান্ত হওয়ার অাশংকা বেড়ে যায়। এজন্য দায়ী জিনগুলো ইরিটেবল বাওয়েল সিনড্রোম এবং বিষণ্নতা রোগের সাথে সম্পর্কিত থাকায়, তা রোগ নির্ণয়কে অারো জটিল করে তোলে।
ওকল্যান্ড বন্দর

ওকল্যাণ্ড বন্দর সান ফ্রান্সিসকো উপকূলে ক্যালিফোর্নিয়া রাজ্যের ওকল্যান্ডে অবস্থিত একটি প্রধান কন্টেইনার জাহাজ বন্দর। এটি মার্কিন যুক্তরাষ্ট্রের প্রশান্ত মহাসাগর উপকূলের প্রথম প্রধান বন্দর ছিল যা কন্টেইনার জাহাজগুলির জন্য টার্মিনাল তৈরি করেছিল। এটি এখন লং বিচ, লস অ্যাঞ্জেলেস, নেয়ার্ক এবং সাভানাহ বন্দরের পরে মার্কিন যুক্তরাষ্ট্রের পঞ্চম ব্যস্ততম কন্টেইনার বন্দর। ২০০২ সালে ইন্টারমোডাল কন্টেইনার হ্যান্ডলিং সিস্টেমের উন্নয়ন ঘটিয়ে একটি উচ্চমানের পণ্যসম্ভার পরিচালনা সুবিধা তৈরির পরিকল্পনা ও নির্মাণ এক দশক ধরে হয়েছিল, যা পশ্চিম উপকূলের মালবাহী বাজারে ভাগ বাড়ানোর জন্য ওকল্যাণ্ড বন্দরের অবস্থান উন্নত করেছিল।
অংসফলক

শারীরবিদ্যায় অংসফলক () পরিচিত কাঁধের হাড় নামে। অংসফলক হচ্ছে পিঠের উপরের দিকে অবস্থিত দুপাশের দুই চ্যাপ্টা ত্রিকোণাকার অস্থি; যা স্কন্ধচক্রের অংশবিশেষ। এতে এসে লাগে বিভিন্ন ধরনের পেশী; যা বাহু ও কাঁধের নাড়াচড়ায় সাহায্য করে অংসফলকের পশ্চাৎপৃষ্ঠের উপরদিকের কাঁটার মত গঠনের নাম অংশকণ্ট। এর বাইরের দিকের প্রান্তের নাম অংসতুণ্ড যা কণ্ঠাস্থির সঙ্গে মিলে তৈরী করে অংসতুণ্ড-কণ্ঠাস্থি সন্ধি। অংসতুণ্ডের ঠিক নিচে থাকে অংসপীঠ। যার সঙ্গে প্রগণ্ডাস্থিমুণ্ড মিলে গঠন করে স্কন্ধসন্ধি।
ওমনা জেলা

ওমনা জেলা (, ) আফগানিস্তানের পাক্তিকা প্রদেশের একটি অন্যতম জেলা। ২০০৪ সালে জেলাটি জেলাটি গঠন করা হয়েছিল। আফগানিস্তানের অন্যান্য জেলার মত জেলাটিতে সঠিক জনসংখ্যার কোন তথ্য পাওয়া যায়নি।
সার হাউজা জেলা

সারি-রোজা অথবা সার হাউজা (পশতু: سر هوزه, ) আফগানিস্তানের পাক্তিকা প্রদেশের একটি অন্যতম জেলা।
সার হাউজা হচ্ছে পাক্তিয়া প্রদেশের অন্যতম প্রধান জেলা, যেখানে প্রায় তিন হাজার বাড়ি নিয়ে গঠিত হয়েছে। সার হাউজা এলাকার জনগণ বেশিরভাগ ক্ষেত্রেই ব্যবসার কাজ করে থাকেন। এছাড়ার সার হাউজেয়ালের লোকজনের করাচি, সৌদি আরব, দুবাই, যুক্তরাজ্য, যুক্তরাষ্ট্র এবং অন্যান্য ইউরোপীয় দেশগুলিতে ব্যবসা রয়েছে।
সার হাউজা ও উরগুন জেলার খারোটি উপজাতির অনেক সদস্যকে সম্মিলিত করেছে।
কণ্ঠাস্থি

কণ্ঠাস্থি ()গলা ও বুকের সংগমস্থলের সামনে দুইপাশের দুই অস্থি বা উরশ্চক্র সামনের দিককে তৈরী করে। প্রত্যেক কণ্টাস্থি পাশের দিকে যুক্ত থাকে অংসফলকের সঙ্গে এবং মাঝের দিকে যুক্ত থাকে উরোস্থি মুষ্টির সঙ্গে।
পূর্ণচ্যুতি

পূর্ণচ্যুতি () বুঝানো হয় একাধিক হাড়ের সন্ধিস্থল অস্বাভাবিক ভাবে বিচ্ছিন্ন হয়ে যায়। আংশিকভাবে চ্যুত হলে তাকে আংশিকচ্যুতি বলে অভিহিত করা হয়। সন্ধিস্থলে কোনো প্রভাব, যেমন হঠাৎ পরে গেলে পূর্ণচ্যুতি হতে পারে। সন্ধিস্থলের পূর্ণচ্যুতির কারণে চারপাশের লিগামেন্ট, টেন্ডন, পেশি, এবং স্নায়ু ক্ষতিগ্রস্ত হতে পারে। পূর্ণচ্যুতি হতে পারে প্রধান সন্ধিস্থল যেমন কাঁধ হাটু ইত্যাদি বা গৌণ সন্ধিস্থল (পায়ের আঙুল, হাতের আঙুল ইত্যাদি)। বেশিরভাগ সময় কাঁধের সন্ধিস্থলেই পূর্ণচ্যুতি ঘটতে দেখা যায়।
সুরবি জেলা (পাক্তিকা)

সুরবি, সারোবি অথবা সারুবি জেলা (, ) আফগানিস্তানের পাক্তিকা প্রদেশের একটি অন্যতম জেলা। ২০০৩ সালের আদমশুমারীর আনুমানিক হিসাব অনুযায়ী ঘরমাচ জেলার জনসংখ্যার প্রায় ৪৮,২৯১ জন এর মত। ভৌগোলিক অবস্থান অনুযায়ী জেলাটির উত্তর-পূর্বে গোমল জেলা, পশ্চিমে বারমাল জেলা এবং দক্ষিণে উরগুন ও সার হাউজা অঞ্চল অবস্থিত। খারোটি উপজাতিদের একটি শক্তিশালী অবস্থান লক্ষ্য করা যায়।
অকাল রজঃস্রাব

অকাল রজঃস্রাব অস্বাভাবিক যোনিপথের রক্তক্ষরণের পাশাপাশি হরমোনের ভারসাম্যহীনতা অন্তর্জরায়ুময়তা, জরায়ু ফিরবোয়েড, জরায়ুর ক্যান্সার অথবা যোনিপথের ক্যান্সারের লক্ষণ হতে পারে।
যদি এই রক্তপাতের পুনরাবৃত্তি হয় এবং অনেক বেশি হয়, তবে [লৌহ অভাবননিত এনিমাও হতে পারে।
অগ্ন্যাশয় প্রদাহ

অগ্ন্যাশয় প্রদাহ হচ্ছে অগ্ন্যাশয়ের একপ্রকার প্রদাহ। পাকস্থলীর পিছনে থাকা অগ্ন্যাশয় বৃহদাকৃতির অঙ্গ; যা জারক রস এবং বিভিন্ন প্রকার হরমোন ক্ষরণ করে। অগ্ন্যাশয় প্রদাহ দুইরকম হয়, একটি হলো তীব্র অগ্ন্যাশয় প্রদাহ এবং দীর্ঘমেয়াদি অগ্ন্যাশয় প্রদাহ। অগ্ন্যাশয় প্রদাহের কারণে উদরপেটের উপরে ব্যাথা অনুভব, বমি বমি ভাব এবং বমি হয়। পিঠের মাঝামাঝি তীব্র যন্ত্রণা অনুভূত হয়। প্রকট অগ্ন্যাশয় প্রদাহে জ্বর আসে এবং কয়েকদিনের মধ্যে লক্ষণ প্রকাশ পায়। দীর্ঘমেয়াদি অগ্ন্যাশয় প্রদাহে ওজন হ্রাস পায়, মেদদাস্ত এবং ডায়রিয়া দেখা যায়। সংক্রমণ, রক্তক্ষরণ মধুমেহ অথবা অন্যান্য অঙ্গেও নানা জটিলতা দেখা যেতে পারে।
অগ্ন্যাশয়ের প্রদাহ বা প্যানক্রিয়াটাইটিস দুই রকমভাবে হতে পারে-
অ্যাকিউট প্যানক্রিয়াটাইটিস:- যে সকল কারণে উপরের পেটে মাঝারি হতে তীব্র ব্যথা হয় সেগুলোর মধ্যে অ্যাকিউট প্যানক্রিয়াটইটিস বা প্যানক্রিয়াসের আকস্মিক তীব্র প্রদাহ অন্যতম। কোন কারণে আমাদের প্যানক্রিয়াসে আকস্মিক তীব্র প্রদাহ ঘটলে তাকে অ্যাকিউট প্যানক্রিয়াটাইটিস বলা হয়ে থাকে। এর ফলে কিডনি কাজ করা বন্ধ করে দিতে পারে বা হার্টফেল হতে পারে। বেশির ভাগ ক্ষেত্রে অ্যাকিইট প্যানক্রিয়াটাইটিসের প্রধান কারণ পিত্তনালির পাথর বা গলস্টোন। এ ছাড়া অতিরিক্ত মদ্যপান, রক্তে ক্যালসিয়ামের মাত্রা বৃদ্ধি, ডায়াবেটিস, অগ্ন্যাশয়ে আঘাত, এলোপ্যাথিক ওষুধের পার্শ্বপ্রতিক্রিয়া, অতিরিক্ত ওজন, সার্জারি, ইনফেকশন, জন্মগত ত্রুটি, আলসার বা জিনগত কারণেও অগ্ন্যাশয়ের প্রদাহ হতে পারে। তবে অনেক ক্ষেত্রে নির্দিষ্ট কোন কারণ খুঁজে পাওয়া যায় না ।
ক্রনিক প্যানক্রিয়াটাইটিস:- প্রচুর মদ্যপানের কারণে দীর্ঘমেয়াদী বা ক্রনিক প্যানক্রিয়াটিটিস দেখা দেয়। ক্রনিক প্যানক্রিয়াটাইটিস রোগীর ঘন ঘন পেটে ব্যথা হয়। খাদ্য হজম হয় না। ওজন কমে যায়। ফেনাযুক্ত পায়খানা হয়। ডায়াবেটিস হতে পারে।
টেবিল, ল্যাডার এবং চেয়ার ম্যাচ

একটি টেবিল, ল্যাডার এবং চেয়ার ম্যাচ (কখনো টিএলসি) হলো পেশাদারি কুস্তির একধরণের ম্যাচ যেটি ওয়ার্ল্ড রেসলিং ফেডারেশন (এখন ডাব্লিউডাব্লিউই) এ সর্বপ্রথম অনু্ষ্ঠিত হয়।
টিএলসি ম্যাচ হলো ল্যাডার ম্যাচ এর একটি সংস্করণ। যেটিতে সিঁড়ি ছাড়াও অন্য দুটি হাতিয়ার চেয়ার এবং টেবিল বৈধ। ম্যাচ খেলার মূল লক্ষ্য হলো উপরে ঝুলে থাকা জিনিসটি (বেশিরভাগ সময় চ্যাম্পিয়নশীপ টাইটেল) ছাড়িয়ে নেয়া। একটি টিএলসি ম্যাচ কোনো সাধারণ সিঁড়ির ম্যাচ থেকে অনেক বেশি মারাত্মক হতে পারে। যেখানে টেবিল এবং চেয়ার ছাড়াও অন্যসব বৈধ হাতিয়ার ব্যবহার করা যায়।
অন্য সংস্করণের টিএলসি ম্যাচ যেটিকে হার্ডকোর ম্যাচও বলা যায় যেখানে অন্যসব বৈধ হাতিয়ার ছাড়াও আরো হাতিয়ার ব্যবহৃত হয় যেগুলো এই ম্যাচে বৈধ বলে ঘোষিত হয়। কিন্তু ম্যাচগুলোতে শুধু পিনফল এবং সাবমিশন এর মাধ্যমে জয়ী হওয়া যায়।
এ ধরনের ম্যাচ প্রথম হয় দ্য হার্ডি বয়েজ, দ্য ডাডলি বয়্স এবং এজ এবং ক্রিশ্চিয়ান এর মধ্যে। ম্যাচে নির্দিষ্ট হাতিয়ার (টেবিল, ল্যাডার এবং চেয়ার) তিন ট্যাগ টিমই অসাধারণ ব্যবহার করেছে। যেখানে হার্ডিস্ দের সিঁড়ি ব্যবহার করে হাই ফ্লায়িং মুভ ব্যবহার করতে দেখা যায়, অন্যদিকে ডাডলি বয়জ তাদের গিমিক অনুসারে টেবিল কে তাদের সহায়িন হাতিয়ার হিসেবে ব্যবহার করে। এছাড়াও এজ এবং ক্রিশ্চিয়ান চেয়ার এর মৌলিক ব্যবহারের জন্য বিশেষভাবে উল্লেখযোগ্য।
রুহুল কুদ্দুস তালুকদার দুলু

এ্যাড. এম রুহুল কুদ্দুস তালুকদার দুলু (জন্ম: ৭ সেপ্টেম্বর ১৯৬২) একজন বাংলাদেশী আইনজীবী এবং বাংলাদেশ জাতীয়তাবাদী দল বিএনপির সদস্য এবং সক্রিয় রাজনীতিবিদ। ১৯৯৬ সাল থেকে ২০০৬ পর্যন্ত তিনি নাটোর-২ আসনের সংসদ সদস্য ছিলেন।
অষ্টম জাতীয় সংসদে তিনি বাংলাদেশের উপ মন্ত্রীর দায়িত্বে ছিলেন। ২০০৬ থেকে ২০১৮ সাল পর্যন্ত সর্বদা তিনি বিএনপি (বাংলাদেশ জাতীয়তাবাদী দল) এর একজন সদস্য হিসাবে সক্রিয় ছিলেন। বাংলাদেশের বিভিন্ন জেলাতে বিএনপির চলমান রাজনীতি নিয়ে তিনি ছোটখাটো ভূমিকা পালন করেন। পূর্বের কিছু মামলার জন্য একাদশ জাতীয় সংসদ নির্বাচনে মনোনয়ন সংগ্রহ করতে সমস্যার সম্মুখীন হতে হয়েছিল। পরে  ২০১৮সালের একাদশ নির্বাচনে প্রতিদ্বন্দ্বিতা করার জন্য বিএনপি এই নেতার পক্ষে হাইকোর্ট রায় দেয়, এবং নির্বাচন কমিশনকে মনোনয়নপত্র গ্রহণের নির্দেশ দেন এবং প্রত্যাবর্তন কর্মকর্তাদের পূর্ববর্তী প্রত্যাখ্যান আদেশ স্থগিত করেন।শেরেবাংলা নগর থানা এলাকায় নাশকতার অভিযোগে ২০১৮ সালের ১২ ডিসেম্বর বিএনপি এই নেতাকে গ্রেপ্তার করা হয়। গ্রেপ্তারের কারণে একাদশ জাতীয় সংসদ নির্বাচন, ২০১৮তে অংশগ্রহণ করা তার পক্ষে অনিশ্চিত হয়ে যায়। পরে তার বদলে নাটোর-২ আসনে বিএনপির পক্ষ থেকে উনার সহধর্মিণী সাবিনা ইয়াসমিন নির্বাচনের জন্য মনোনয়ন সংগ্রহ করে এবং নির্বাচন প্রস্তুতি নেয়। 
২০১২ সালেও তিনিসহ খন্দকার মোশাররফ হোসেন, হান্নান শাহ এবং মির্জা ফখরুল ইসলাম আলমগীরকে রাজনৈতিক দাঙ্গার জন্য কারাগারে পাঠানো হয়েছিল। কিছুদিন পরে তারা মুক্তি পেয়েছিলেন।
আমুন্ডসেন উপসাগর

আমুন্ডসেন উপসাগর ( উত্তর মহাসাগরের বোফর্ট সাগরের দক্ষিণ-পূর্ব বাহু। এটি প্রায় ৪০০ কিলোমিটার দীর্ঘ ও প্রায় ১৫০ কিলোমিটার প্রশস্ত। এর পশ্চিমে বোফর্ট সাগর, পূর্বে ভিক্টোরিয়া আইল্যান্ড দ্বীপ, উত্তরে ব্যাংকস আইল্যান্ড দ্বীপ এবং দক্ষিণে কানাডার মূল ভূখণ্ড। প্রশাসনিকভাবে এটি কানাডার নর্থ-ওয়েস্ট টেরিটোরিস (অর্থাৎ উত্তর-পশ্চিম ভূখণ্ডসমূহ) নামক অঞ্চলের অন্তর্গত।
১৮৫০ সালে ব্রিটিশ অভিযাত্রী রবার্ট ম্যাকক্লুর পশ্চিম দিক থেকে উপসাগরটিতে প্রবেশ করেন। তার অভিযানটিই জাহাজ ও স্লেজগাড়িতে করে উত্তর-পশ্চিম অতিক্রম পথ পাড়ি দেওয়া প্রথম অভিযান ছিল। আটলান্টিক মহাসাগর থেকে প্রশান্ত মহাসাগরের যাওয়ার একটি জাহাজপথকে উত্তর-পশ্চিম অতিক্রম পথ নাম দেওয়া হয়। আমুন্ডসেন উপসাগর এই পথের পশ্চিম প্রান্তে অবস্থিত।
নরওয়েজীয় অভিযাত্রী রোয়াল্ড আমুন্ডসেনের নামে উপসাগরটির নামকরণ করা হয়েছে। তিনিই প্রথম জাহাজের মাধ্যমে উত্তর-পশ্চিম অতিক্রম পথটি পাড়ি দেন। আমুন্ডসেন ১৯০৩ ও ১৯০৬ সালের মধ্যবর্তী সময়ে উপসাগরটিতে অভিযান চালান।
এই উপসাগরের উপকূলে খুব কম লোকের বাস। এখানে অল্প কয়েকটি শহর ও লোকালয় আছে। এদের মধ্যে স্যাকস হার্বার, উলুকহাকটোক ও পাউলাটুক উল্লেখযোগ্য। উপসাগর থেকে উত্তর দিকে গেলে প্রিন্স অফ ওয়েলস সমুদ্র প্রণালীতে পৌঁছানো যায়। পূর্ব ও দক্ষিণ-পূর্ব দিকে গেলে ডলফিন ও ইউনিয়ন প্রণালী হয়ে সিম্পসন উপসাগর পার হয়ে করোনেশন উপসাগরে পৌঁছানো যায়। সেখান থেকে
সমস্ত আমুন্ডসেন উপসাগরটি উত্তর মেরুদেশীয় তুন্দ্রা জলবায়ু অঞ্চলের মধ্যে পড়েছে। এখানে শীতকালে অত্যন্ত তীব্র ঠান্ডা পড়ে। শীতকালের শেষভাগে আমুন্ডসেন উপসাগর সামুদ্রিক বরফে আবৃত থাকে। বেশিরভাগ বরফ জুলাই মাসে ভেঙে যায়। উপসাগরের উত্তর ও পূর্বের কিছু কিছু প্রত্যন্ত অংশে আগস্ট মাসে গিয়ে বরফ ভাঙে।
বেলুগা তিমি, সিলমাছ, উত্তর মেরুদেশীয় চার মাছ, কড মাছ, এমনকি স্যামন মাছও উপসাগরের পানিতে বিচরণ করে।
অধঃমূত্ররন্ধ্রতা

অধঃমূত্ররন্ধ্রতা () হচ্ছে মুত্রনালির সহজাত অপগঠন যার ফলে মূত্ররন্ধ্র শিশ্নের মাথায় না থেকে শিশ্নের নিচের দিকে থাকে। মানুষের জন্মগত অস্বাভাবিকতার মধ্যে এটি দ্বিতীয় যা প্রতি ২৫০ জন পুরুষের মধ্যে একজনে হয়ে থাকে। অবস্থানভেদে মূত্ররন্ধ্রতা তিনরকমের হতে পারে। মুত্ররন্ধ্র যখন শিশ্নমুণ্ডের নিচের দিকে থাকে তখন তাকে বলা হয় শিশ্নমুণ্ড অধঃমুত্ররন্ধ্রতা। শিশ্নমুণ্ড এবং শিশ্নমুণ্ডের সংযোগস্থলের নিচের দিকে মুত্ররন্ধ্র থাকলে তখন তাকে বলা হয় শিশ্নমুণ্ডশীর্ষ অধঃমুত্ররন্ধ্রতা। আরো পেছনের দিকে শিশ্নমুণ্ডের নিচের মূত্ররন্ধ্রকে বলা হয় শিশ্নকাণ্ড অধঃমুত্ররন্ধ্রতা। অধঃমূত্ররন্ধ্রতার সঙ্গে অধিকাংশক্ষেত্রে থাকে শিশ্নছিলা। যার ফলে শিশ্নত্থানের সময় শিশ্ন নিচের দিকে ধনুকের মত বেঁকে যায়। এর ফলে রতিক্রিয়া ও মূত্রত্যাগে অসুবিধা হতে পারে, তবে সন্তান জন্মদানে বিঘ্ন ঘটে না।
অধিজঠর হার্নিয়া

অধিজঠর হার্নিয়া () হচ্ছে হার্নিয়ার এক প্রকার; যা অধিজঠরে (উরোস্থি এবং নাভির মাঝে উদরপেটের মধ্যরেখায় অবস্থিত) বৃদ্ধি পায়। অধিজঠর হার্নিয়া সাধারণত প্রাপ্তবয়স্ক অবস্থায় দেখা যায়।
মেদজনিত কারণের ফলে এটি মুলত সৃষ্টি হয়, যা ব্যথা এবং টিস্যুর ক্ষতি করতে পারে।
অরবট

অরবট হলো অ্যান্ড্রয়েড ব্যাবহারকারীদের ইন্টারনেটে ছদ্মবেশিতা প্রদানের জন্য বিনামূল্যের একটি ওপেন প্রক্সি অ্যাপ।
এটি টর নেটওয়ার্কের জন্য প্রক্সি হিসেবে কাজ করে এবং ব্যবহারকারীর ডিভাইসের ওয়েব ব্রাউজার, ই-মেইল ক্লায়েন্ট, মানচিত্র প্রোগ্রাম ও নির্দিষ্টকৃত অন্যান্য অ্যাপ থেকে ট্রাফিক রাউটিং করে টর নেটওয়ার্কের মাধ্যমে ছদ্মবেশিতা প্রদান করে।
সরকার ও তৃতীয় পক্ষের নজরদারি থেকে ব্যবহারকারীর ইন্টারনেট ট্রাফিক নামহীন ও গোপন রাখতে এই অ্যাপটি সহায়তা করে।
২০১৪ সালে অরবোট "একটি অ্যান্ড্রয়েড ডিভাইস থেকে সুরক্ষিতভাবে রিপোর্ট করা" বিষয়ে একটি নিবন্ধে বিস্তারিত আলোচনা করা হয়েছিল।
জুলাই ২০২১-এ, টেক রাডার অরবটকে ৮টি "২০২১ সালে অ্যান্ড্রয়েডের জন্য সেরা গোপনীয়তা অ্যাপগুলির মধ্যে একটি" নাম দিয়েছে কিন্তু ধীর গতির বিষয়ে সতর্ক করেছে।
জুলাই ২০২১-এ অ্যান্ড্রয়েড কর্তৃপক্ষ
"১৫ টি সেরা অ্যান্ড্রয়েড ব্রাউজারগুলির" সংক্ষিপ্ত পর্যালোচনাতে টর ব্রাউজার এবং অরবট নিয়ে আলোচনা করেছে।
এস এফ রদরিগেয

সুনীথ ফ্র্যান্সিস রদরিগেয ভারতীয় সেনাবাহিনীর একজন জেনারেল ছিলেন যিনি ১৯৯০ থেকে ১৯৯৩ মেয়াদে দেশটির সেনাপ্রধান ছিলেন।
১৯৪৯ সালে সুনীথ ভারতীয় সামরিক একাডেমীর যুগ্ম সার্ভিসেস উইং এ যোগ দেন এবং ১৯৫২ সালের ডিসেম্বর মাসের ২৮ তারিখ গোলন্দাজ রেজিমেন্টে কমিশনপ্রাপ্ত হন। বেশ কয়েকটি গোলন্দাজ ইউনিটের অধিনায়কত্ব করার পর রদরিগেয ১৯৬৪ সালে গোলন্দাজ রেজিমেন্টের এয়ার অব্জারভেশন পোস্টে বৈমানিক হবার জন্য আবেদন করেন এবং বৈমানিক হবার জন্য অনুমতি পেয়ে যান। তিনি ভারতীয় বিমান বাহিনীর অধীনে বৈমানিক হবার প্রশিক্ষণ শেষ করে ১৯৬৯ সাল পর্যন্ত মোট ৬৫ ঘণ্টা হেলিকপ্টার উড্ডয়ন করেন। ১৯৭১ সালে তামিলনাড়ুর ওয়েলিংটন থেকে সেনা স্টাফ কোর্স শেষ করে ৩৩তম কোরে তিনি জেনারেল স্টাফ অফিসার - ২ (জিএসও - ২) হিসেবে নিযুক্ত হন। ১৯৭৩ সাল থেকে ১৯৭৫ সাল পর্যন্ত তিনি একটি ডিভিশনের জিএসও - ১ হিসেবে দায়িত্ব পালন করেন। ১৯৭৫ সালে ব্রিগেডিয়ার পদে পদোন্নতি পেয়ে তিনি একটি মাউন্টেন ব্রিগেডের কমান্ডার হন এবং ১৯৭৭ সাল পর্যন্ত ব্রিগেডটির কমান্ডার হিসেবে বহাল থাকেন। এরপর তিনি রয়েল কলেজ অব ডিফেন্স স্টাডিজ - যুক্তরাজ্যতে পড়তে যান এবং দেশে এসে ১৯৭৯ সালে তামিলনাড়ুর স্টাফ কলেজে চীফ ইন্সট্রাক্টর হিসেবে যোগ দেন। ১৯৮১ সালের নভেম্বর মাসে একটি মাউন্টেন ডিভিশনের ভারপ্রাপ্ত জিওসি হন ভারপ্রাপ্ত মেজর-জেনারেল হিসেবে। ১৯৮৩ সালে তিনি প্রকৃত মেজর-জেনারেল হয়ে একটি কোরের চীফ অব স্টাফ বা প্রধান স্টাফ কর্মকর্তা হন, ১৯৮৫ সালে বদলী হন সেনাসদরে সামরিক প্রশিক্ষণ পরিদপ্তরের মহাপরিচালক হিসেবে।
১৯৮৬ সালে একটি কোরের কমান্ডার হন রদরিগেয লেফটেন্যান্ট জেনারেল পদবীতে। ১৯৮৭ থেকে ১৯৮৯ সালের এপ্রিল মাস পর্যন্ত তিনি উপসেনাপ্রধান হিসেবে দায়িত্ব পালন করেন সেনাসদরে। আবার এই এপ্রিলেই ভারতীয় সেনাবাহিনীর কেন্দ্রীয় কমান্ডের আর্মি কমান্ডার হিসেবে তিনি ঐ বছরের অক্টোবর মাস পর্যন্ত ছিলেন। ১৯৯০ সালে সেনাপ্রধান হবার আগে তিনি ১৯৮৯ সালের ১ নভেম্বর থেকে পশ্চিম সেনা কমান্ডের প্রধান ছিলেন।
শরানা জেলা

শরানা জেলা (, ) আফগানিস্তানের পাক্তিকা প্রদেশের রাজধানী শহরে অবস্থিত একটি অন্যতম জেলা। এছাড়াও এটি শরানা শহরের প্রাণকেন্দ্রে অবস্থিত হওয়ার কারণে যাবতীয় উন্নয়নমূলক কাজ এখান থেকেই সংগঠিত হয়ে থাকে। পাক্তিকা প্রদেশ এবং শরানা সরকারের যৌথ পরিচালনায় জেলাটিতে পুলিশ সদর দপ্তর গঠিত হয়েছে।
কুকিকাটার হাঙর

কুকিকাটার হাঙর ("Isistius brasiliensis"), যা চুরূট হাঙর নামেও পরিচিত, হল ড্যালাটিয়েডে পরিবারের ছোট ডগফিশ হাঙরের একটি প্রজাতি। এদের বিশ্বজুড়ে উষ্ণ, মহাসাগরীয় পানিতে পাওয়া যায়, বিশেষত দ্বীপের আশেপাশে ও গভীরে। সন্ধ্যা নামার পর এটি উপরে উঠে আসে, সূর্যোদয়ের আগেই আবার চলে যায়। দৈর্ঘ্যে শুধুমাত্র হওয়া কুকিকাটার হাঙরের আছে লম্বা, নলাকার শরীর, ছোট ও বোতা শুণ্ড, বড় চোখ, হাড়বিহীন পৃষ্ঠীয় পাখনা ও বড় পুচ্ছ পাখনা। আলো-বিচ্ছুরণকারী ফোটোপরসহ এটি গাঢ় বাদামী রঙের। তবে গিল চেরা ও গলার কাছে কালচে "কলার" রয়েছে।
"কুকিকাটার হাঙর" নামটি এর খাদ্যাভ্যাস থেকে এসেছে। এ মাছ বিস্কুট কাটার যন্ত্রের মত বড় প্রাণীদের শরীর থেকে গোলাকার প্লাগ উপড়িয়ে খেয়ে নেয় বলে এর এ নাম। অনেকগুলো সামুদ্রিক প্রাণীও মাছের শরীরে, সাথে সাথে সাবমেরিন, সমুদ্রের নিচের ক্যাবল, এমনকি মানুষের শরীরেও। কুকিকাটার শার্কের কাটা দাগ পাওয়া যায়। এটি স্কুইডের মত ছোট শিকারও ধরেন।